text:
Diviersis
organizazions no governativis a àn domandât ae agjenzie bosgnache
di statistiche di cambiâ il formulari dal censiment gjenerâl in
program intal Avrîl dal 2013 dal moment che l’implant di ciertis
domandis al sarès discriminatori. Ancje su la fonde des indicazions
de conference europeane dai esperts di statistiche, lis organizazions
a segnalin che ciertis domandis no permetin une plene libertât di
rispueste cun consecuencis seriis sei pai citadins che pes stessis
politichis de federazion. Par esempli cuant che si fevele di
partignince etniche, la formulazion de domande e podarès puartâ la
int a confusionâsi e, intun stât plurinazionâl tant che chel
bosgnac, i dâts su la composizion etniche no son robe di pôc. Par
chel che al rivuarde la lenghe si pues dâ dome une rispueste, ma i
organisims internazionâi di statistiche a invidin a permeti simpri
rispuestis multiplis su chest teme. Di chi duncje l’invît a cambiâ
il formulari dal censiment in maniere di evitâ efiets
discriminatoris o coercitîfs su la int.
Font:
Balkan Insight, 26/06/12


c: text/html

text:
2 di Fevrâr
Il 2 di Fevrâr e je la 33° zornade dal Calendari Gregorian. A mancjin 332 zornadis pe fin dal an (333° se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Le Cjandelore
- Presentazion dal Signôr

robotstxt: allowed

filter: keep


text:
venerdì 6 novembre 2015
Gargantua cuintri i Panzergrenadieren
5 coments:
- Galliano ha detto...
-
Biele e ironiche cheste conte.
Dome i fruts a àn la capacitât di ridimensionâ la storie cui lôr zucs.
- 06/11/15, 13:25
-
-
Benpo,benpo Checo,lis tos contis e son simpri beligjerants, indula che incolin fats pasats cun fats presints ,cuntun biel leam di scrivi.Par furtune che il mont al torne seren cul gigant cal clame il frut a fa di merinde. Lussian
- 06/11/15, 15:30
-
-
Checo a tu âs fât vignî iniment Jo Condor e il Gjigant. " Gigante pensaci tu" di Carosello ambientât a Jerusalem. La grande bale di fûc e jere une bale di nutella...scusaitmi la fantasie malade..Bepi
- 06/11/15, 18:30
- Yaio ha detto...
-
O vevi ricognossût subite l'autôr e seben no sedi da ridi o ai leût le conte cun tune bocje da ridi viodint dulà che le tô fantasie mi varès menât a spas:-) Cert che il to mont al podarès sei piturât o filmât.
Jaio
- 07/11/15, 10:11
-
-
Eche? C'ho scritto Jo Condor? Ancje jo mi visi di chel carton di propagande e mi displaseve par chel astor cuant che al vignive cjapàt dal gjigant e al berlave "Lasciami! Non c'ho il paracadute! Non c'ho la Mutua?" Cumò, cuant che e rive la propagande in TV o cambii il canal... ta ché volte invezit al jere biel viodi il carosello!
CT
- 07/11/15, 23:42


text:
i cuarps e an pierdût l’insium / tant che spacavin la vite / cu lis ongulis, fin in font, / disintlu ogni volte ˗ muart / chel sium / tant che al fos pardabon, / defont par simpri.
(Gabriela Fantato, “Il timp scugnût” 1996-2005)
di dentri, di gnot …
ti pensi, frute dolce. intant che culì, o strenz altris braçs, dentri une gnot di lune d’Istât
ti pensi, frute ferbinte. savinti lì, intai braçs di un amôr che nol à plui tant di dâti
ti pensi, frute passionade. e ti strenç intun îr di mans e di braçs, jenfri bocje di spiete e suspîr di doman
di difûr, di dî …
no mi plâs dut chest lâ˗al˗mâr sureâl tant che jessi intun supermarcjât: muluts bocje˗plene scunîts di fuiacis, e grancj leche˗conis folcjâts di peraulis
jenfri un bagn e chel altri o monti il spiron sot ponte Aspera, che o ai ocupât di buinore, a cualchi desene di metris de rasule: une crete disot i eliçs, dulà che al rive dome il vongolâ des ondis.
o ai puartât alc di lei. di proposit: un Raimon Panikkar che no ai mai finît ˗ un modon ˗ par cjapâ la volte al dubi di jessi un pôc masochist. ma lu moli subit e mi pon sul rochet. mi distiri di schene: comedons su la sponze, par cori cui dêts daûr dai nuluts. dome par cjareçâju, jenfri cîl e ramaçs, cence il suspiet di voi curiosons. mi cjape di bot, une voie di ben: inspietade. fin cuasi a ingusiâmi. une gole di vê tenarece, rindint figoteçs. sunsurant cjarecis mai dadis. lumant sgrisui di fonde fûr. par tornâ come a nassi: inventant vite gnove.
il bonodôr dal mâr si confont cul sunsûr dai pins. e je ore di lâ.
“… e tu, frute, la sestu …”
la sere. vie meil …
ve pazience! o voi in vacance cun Stiefin: cualchi dî solementri. mi a dit “sâstu che l’aiar di mâr al pues fânus cjatâ di gnûf l’armonie ?”. no ai podût dîsi di no … che al sarès ancje biel di crodi. pûr se in cualchi moment, o speri di no. si sintin … ti pensi.
il puest. l’indoman …
vonde mâr, che al è dut un davoi ! no stin plui a lâ inte pestefole. o sai di une val scuindude, fûr man: i roncs di Revigozzo. ce disistu? serens e beâts come fruts. leint, a nudrî sintiments. o cjaminant, fasint gjoldi i voi e dismolâ lis gjambis.
« bon, anin ! … cemût che tu vûs … »
ma tu âstu voie ? ti vadial ?
« di viole ! baste che dopo, no tu mi lassis bessole » ma se o sin dome in doi …
« juste apont ! di no stâ dute une zornade cence dî une peraule »
po no mo frute. che ti conti lis flabis des aganis: lis fadis di aghe, che striavin i oms cu la lôr bielece [1] … o des torchiis dai boscs, chês cui pîts par daûr: che a vevin pore dai oms ma a invidiavin lis feminis [2].
« o ancje chê dal maçarot [3]: che tu lis flocjis, tu lis contis di un ben ! dut câs al sarès propit biel. ancje se magari, o varès pôre di sveâmi. e tornâ come prin » ti fidistu ?
« … sì ! »
mai plui !
passantdoman …
no i ai plui mandade une meil.
e jê no mi nd’à scrite plui une.
[1] cussì almancul a jerin convints tant a Comeglians che a Susans, a Pofavri come a Budoie


text:
In Galizie
al è nassût un progjet gjornalistic di divulgazion sientifiche su
internet che in plui dal spagnûl e dal inglês, si propon di doprâ
in forme paritarie ancje il galizian. La iniziative, che e à non
GCiencia, e propon informazions, aprofondiments e intervistis che a
frontin temis sientifics in maniere divulgative mostrant sei il lavôr
di ricercje di alte cualitât che si fâs in Galizie, sei lis
pussibilitâts de lenghe proprie di cheste tiere intal setôr des
siencis. Intal gnûf sît internet, in plui dai tescj di tai
sientific in sens plui strent, no mancjaran materiâi video e spazis
di coment ancje sot forme di blog o videoblog.
Font:
Código Cero, 25/11/13


text:
Lenghe inglese
L'inglês o anglês (non natîf English) e je une lenghe gjermaniche ocidentâl che e je la lenghe dominante tal Ream Unît, tai Stâts Unîts e intun grum di nazions dal Commonwealth come Australie, Canade, Malte, Gnove Zelande e altris ex coloniis inglesis.
L'inglês e je al dì di vuê une des lenghis plui feveladis e scritis in dut al mont, cun cirche 380 milions di fevelants. Dome il cinês e l'Hindi e an plui fevelants, e il spagnûl al è scuasit a la pari. L'inglês e je ancje la lenghe plui fevelade di chês gjermanichis, e al ven doprât come lingua franca in tancj paîs, par vie de influence militâr, economiche e culturâl prime dal Imperi inglês e daspò, soredut tal XX secul, dai USA. La difusion de lenghe e je stade judade ancje dal cine, de musiche, de sience e tai ultins timps di Internet, par cui aromai e je plui studiade come seconde lenghe, ancje se lis altris lenghis coloniâls come il spagnûl e il francês a mantegnin une cierte impuartance in cualchi part dal mont. Vuê si scugne cognossi l'inglês intune une vore di cjamps lavoratîfs.
L'inglês al è dividût in tancj dialets diferents, di cui i plui cognossûts a son l'inglês american e l'inglês britanic, cun l'ultin che al è ancjemò considerât la variant standard di imparâ.
Tal pont di viste dal vocabolari, al è interessant viodi come, ancje se lis peraulis base a son gjermanichis, la influence dal latin e dal francês e je stade grande: lis peraulis di origjin francês a son il 28%, chês di origjin latine il 28%, chês di divignince gjermaniche dome il 25%.


text:
Gnovis
violencis di stamp etnic in Macedonie intes ultimis zornadis dopo che
Talat Xhaferi, za membri de vuerilie albanese, al è stât nomenât
ministri pe difese. Il prin di Març grups di zovins macedons si son
dâts dongje inte capitâl Skopje par manifestâ cuintri de nomine di
Xhaferi intal esecutîf, ma in curt la proteste e je deventade
violente e si è indreçade cuintri di membris de minorance albanese.
Dopo de prime zornade di violence, a son rivadis lis
cuintrimanifestazions de comunitât albanese, finidis ancje chês in
scuintris tra grups etnics diviers e cu la polizie. Lis violencis a
son ladis indenant par diviersis zornadis e a àn causât disinis di
ferîts e di arestâts. Maiorance e oposizion – dutis dôs formadis
sei di partîts macedons che albanês – a àn condanât lis
violencis, ma a àn ancje acusât la cuintripart di vêlis stiçadis.
Cun di fat la situazion e reste ancjemò une vore cjalde e al baste
pardabon pôc par tornâ a piâ un scuintri viert tra macedons e
albanês, che a son la plui grande minorance dal paîs.
Font:
Balkan Insight, 04-07/03/13


text:
Il ministri irlandês pes politichis di comunitât, pai afârs rurâi e pal Gaeltacht, Éamon Ó Cuív, al à publicât il secont Plan pal svilup dal gaelic, che al cjape dentri la dade 2009 – 2012. Il document al puarte indenant lis liniis di politiche linguistiche za fissadis intal prin Plan e al slargje i servizis par gaelic ufierts des struturis dal ministeri sei pes aministrazions publichis, sei pai citadins. Une atenzion particolâr e je dedicade pal Gaeltacht, o sei lis areis de Irlande là che il gaelic al è ancjemò doprât in maniere significative. Ta chestis zonis si ponte a incressi l’ûs de lenghe, massime, intes areis urbanis là che e je plui debule. Intal teritori de Republiche, in dì di vuê, 1 milion e 600 mil personis a declarin di vê une cierte competence in gaelic e 85 mil di fevelâlu une vore ben. Il guvier irlandês al ponte a incressi chestis cifris puartantlis, in vincj agns, a 2 milions pai prins e a 250 mil pai seconts.
Font: Gaelport, 10 e 14/07/09


text:
Tal domo di Codroip, a mieze glesie a man çampe, al è un altâr cuntun Crist in crôs dut di ebani, miôr cognossût come il Crist neri.
Chest Crist al compagnave i condanâts cuant che a passavin il Puint dai Suspîrs par lâ tai Plomps a Vignesie, li che a fasevin une brute fin.
Secui indaûr, l’ultin Doge di Vignesie, Daniele Manin, che al veve une cjasute a Passarian, lu regale ae parochie di Codroip, che lu ten une vore di cont e i fâs ancje un altâr.
Plui di cent agns fa, une Istât a Codroip al e un sut di no visâsi a memorie di om. Son plui di trê mês che a no cole une gote di aghe e la campagne e je dute brusade. La puare int, che par plui e vîf cu le agriculture, e je disperade; se la tiere a no bute, plui di cualchidun al morarà di fan.
Si decît di lâ a tabaiâ cul bonsignôr, par viodi se a si pues fâ alc. Lui al dîs ch’al è un cjastì di Diu pa la tristerie de int, ma i contadins i fâsin presint che i frutins che a moraràn di fan, ce pecjâts puedino vê fat? Par contentâju il bonsignôr ur promet che domenie dopomisdì si fasarà une procession, ”Puartarìn il Crist neri” al dîs, ma nol è masse convint sul risultât.
Tal fresc de ostarie, Gusto il sensâr al bêf il so taiut di neri. Gusto al e un maldevot e mangjepredis di prime categorie e al è di une cjativerie uniche. A disin che cuant che sarà le sô ore, nancje il diaul al volarà vêlu, parcè che di sigûr al larà a meti malepâs ancje là jù. Pal mistîr che al fâs, al frecuente cetants marcjâts e ostarîs e al bêf une vore. Cuant che al rive a cjase bevût, se Tunine le sô femine, e olse a dî alc, di sigûr a son botis di vueli sant. Tunine, puare, si viôt dispès dute macolade e jê e dîs simpri che e je colade pes scjalis, ma nissun i crôt.
De puarte vierte, Gusto al viôt dute che sdrume di int, vignî fûr de glesie e i domande a l’ostîr “Dulà vadie dute che int cun cheste canicule, invessit di stâ a cjase tal fresc?”.
“A van in procession cul Crist neri, par fa vignî la ploie” al fâs lui. “Puare int” al fâs Gusto “Ce puedial fâ un toc di len. Al plovarà cuant che al varà di plovi. Che al timp e al cûl, no si comande!”. E al pare jù il so taj.
In procession e je tante di chê int che il cjâf dal corteu al è bielzà rivât a mieç borc grant, cuant che i ultins a jessin de glesie. Le int e pree e e cjante cun dute la vôs che e à tal cuel. Da cjâf lis feminis e van cun “Noi vogliam Diiio, cheee nooostro paaadre….” E da pît i oms cun “Besteeeemie mai piùùù, son taaanti corteeelli al cuooor di Gjesuuu…”.
Poben, e sarà stade la fede o ancje l’interès che dut chel vosarili al rive ni vore adalt, e Diu, mot a compassion, ur mole la aghe. In doi minûts il cîl si fâs scûr e nûi neris a si fasin sù a balons. Forsit ur mole masse e forsit i reste in man il rubinet, ven a stai che a si vierzin lis cataratis e e ven jù il diluvi.
Il bonsignôr cul Crist neri e dut il predessam al rive, a pene in timp, a parâsi sot di un puartic. La int e côr di dutis lis bandis, cirint di lâ a sotet; nissun al veve puartât la ombrene. Pes stradis e cor tante di chê aghe, che e rive a lis canolis. Cui zigant al miracul, cui preant e cui porconant, par vie che al è belzà strafont, la procession si disfe.
Gusto, ancjemò scaturît a viodi dut chel davoi, si volte viers l’ostîr, restât cence peraulis, e cun muse maraveade, i scjampe: “Però! Bulo chel Crist neri” e al pare jù un altri tai.
di Pauli Jacuss (IV3IAN)


text:
lunedì 18 aprile 2016
I luvins
Il martars a Codroip e je une zornade speciâl. A rive int di ducj i paîs dongje, che no pues mancjâ a chest apontament setemanâl. Lis ostariis a son plenis di int e tancj di lôr, bevût un taiut ta un puest, cun la scuse di cirî cualchidun, a van a preâ subit ta une altre glesie. Pe place il vosarili al è cussì alt che si tu âs alc di dî a cualchidun dongje di te, i tu âs di alçâ la vôs.
Vuê me mari e vûl puartâmi al marcjât e par me e je la prime volte. Je mi ten strente la manute parcè che framieç dute chê int i podarès pierdimi. M'al veve racomandât plui voltis prin di jessi di cjase: ”Paulino, tenti simpri tes mês cotulis, che si tu ti pierdis cualchi zingar al podarès puartâti vie!”. Jo o ai il terôr che al sucedi alc dal gjenar e no moli nancje un moment la cotule di mê mari.
Po ben, a viodi dute la place e il borc di sot cussì plens di int e di barachis, jo o soi incantesemât. Sui bancs des barachis al è di dut e di plui. No ai mai viodût nuie dal gjenar; vistîts, maiutis, bregons, cotulis di ducj i colôrs, e po scarpis, scarpets, çavatis, scalfarots di dutis lis misuris. Po ancjemò la barache dai plats, scudielis, tacis, cjassis di luminio e di len, pirons e sedons. Cuant che o viôt l'om che al vent plats, a butâju par aiar, disint che a son infranzibii, e ai sbrisse un plat che par tiere al va in mil tocs, i sclopi a ridi di gust; l'om dai plats, mi da une cjalade di brut e jo mi scuint tes cotulis di mê mari. Passìn devant dal banc dai dolçs e mê mari mi strissine vie di corse cence che o vedi il timp di tacâ a vaî. Che o sin denant dal banc dal pes si inacuarzisi subit pal odôr. Il pessâr al spessee a butâ glace sul pes ma lis moscjis a fasin fieste distès. La barache dal formadi po e mostre formadis di dutis lis cualitâts; jo o cognòs nome chel di latarie e soredut no ai mai viodût une forme interie di grana, nere e cussì grandonone. L'odôr dal formadi po al è cussì bon di fâmi vignî la aghegole. In font dal marcjât, finidis lis barachis, a son lis feminis che a vendin besteutis. Une e à un zei plen di poleçuts, une altre a vent razutis e jo o sarès ancjemò li a cjarezâlis tant a son nininis. Tornant indaûr, mê mari a si ferme a cjoli un pocje di verdure e cualchi pome. Sul banc dal pomarûl, intun cjanton, al è un grum di robis zalis e tarondis, che jo no cognòs. “Ce sono chês robis li, mame?” domandi. “A son luvins e a son ni vore bogns” e fâs je.
Cussì mê mari a si gjave un caprici e 'nt compre un scartuçut. Ju cerci, ma san come di fasûl crût o di cesaron e no mi plasin, cussì torni il scartuçut a mê mari che ju pare ju cence fâsi preâ.
Vignint vie o ai ancjemò tes orelis la vôs dal pomarûl che al zighe: “Vaît, vaît frutins, se no la mame no us compre i luvins”.
di Pauli Jacus (IV3IAN)
Etichetis: Contis, Gjenar romantic, Pauli Jacuss
sabato 16 aprile 2016
Ce contìno a San Marc
Mandi a ducj, contecurtârs e prudeladôrs di Contecurte.
Vuê o vin une super gnove che e rivuarde la nestre Ostarie!
Vinars che al ven, ai 22 di Avrîl, inte suaze de fieste dal paîs dute furlane inmaneade a San Marc (chel di Merêt di Tombe, par capîsi) e je stade metude adun une super serade, cun dentri nuiemancul che la nestre Ostarie.
O sin capitâts intune serade maraveose, di no pierdi, dulà che si rît, si gjolt, si scolte musiche e contis, si mangje e si bêf.
Onde furlane e à metût dongje il gotha de int fûr cu la cassele che e zire tor par il Friûl in chescj ultins timps. Si tache cui Cjastrons e la proiezion de lôr FriûlRevolution.
Dopo o sin nôaltris de ostarie, cuntune puntade che e zuie cu la narative curte e nus conte cemût scrivi contis intun Ce Contino a San Marc, cun tant di Ostîr, Berlon, Famei… insome, dute la clape de Ostarie e des contis curtis.
E daûr di nô, a sierâ la serade, dopo il sucès in chel di Milan, nuiemancul che i LaipNessLess, cu lis lôr bestiis Forestis.
Ce volêso di plui?
Une serade di no pierdi, e se propite no podês vignî voaltris, fasêt zirâ la vôs, condivideit chest post, invidait sul event dal muselibri... insome, sparniçait!Parsore chi la locandine dal event, si tache aes 18.00 cu la screadure de Sale de Comunitât e aes 20.00 cui Cjastrons… Nô o varessin ti tacâ aes vot e mieze e o sin za pronts e in bore!
Etichetis: Berlon, Contis, Events e Leturis, Famei, Ostîr
mercoledì 13 aprile 2016
La ligrie dai vecjos
Domenie i soi lade a cjatâ i miei nonos in Cjargne, ju ai cjatâts avonde pulîts devant de television a cjalâ une messe. Il nono, pal so complean al veve stât a no sai ce fiere e al jere dut content. Al veve cjatât une machine che i podeve fâ le metât dal so lavôr e alore 'nt veve compradis dôs...
I ai domandât se al scomençave a sintîsi strac di lavorâ. Se al veve pôre di murî.
Al mi a dite che "a 80 agns, nol veva nissuna pora di murî ma no i varès plasût di sei ai tar chel moment...”
Cualchi volte no capìs se lu fâs par fâmi ridi o par sintîsi vivi, ma i ai dite che al jere simpri pront a fâmi spreçâ. Lui al à dite che, sì, al jera simpri pront, ma par cê fâ nol saveva... Dutcâs al mi a dite che i soi plui biei moments al e co al fâs l'amôr. Pe none invezit al e il dí di Nadâl, parce che al sucêt plui di spes. Disse ironiche metint sù le taule pal cafè.
E come chi ridevi viodint il so cjan a menâ le code cuant chi davi un zucar a mi a dite di provâ a da un zucar ancje al nono...
Ae IV a rivave il moment dal ofertori, e al nono invezit i ai dât di scuindon un pachet di goldons, parce che le ultime volte che al jere vignût jù da nô a Lignan,viodint un goldon te splaze, no sai se al e parce che al veve dismenteât i ocjâi o parce che al veve dismenteât cemût che si doprin al crodeve che cualchidun al ves pierdût le piel fasint l'amôr.
Ce che al fasarà dai goldons no lu sai e no ai voie di savê, i ai dite. Ma o sarès distès curiose za che a son 20 agns che al è in pension. Li, mi à contât che cuant che al jere lât al ufici dal Inps ,a pene che al veve gjavât le cjamese i vevin dite che al podeve rimetile e i vevin dât le pension cence nancje domandâi le cjarte di identitât. Su chest, le none mi à cridât ca "ch'al vares vût di sbassâ bregons e mudantas che i varessin dât encja le pension di invaliditât..."
Ma ae television, al jere rivât il moment de cercje e li, il nono, no sai se par disasi o par avaritât, al studà le TV.
Le none alore si alçà di colp par scjampâ te cusine come une disperade. Po, tornant indaûr cule mantie di bachilite de moche in man a disé che no saveve se jere une punizion par vê studât la TV ma par no studâ il café, si jere dut brusât.
- Sorta chi ai studât le television senó tu no tu studavas plui il gas. Al disé il nono. Daspò, dopo une polse, seri come un plevan ae benedizion ma i voi in sbighet par spiâ le mê reazion, al contà che di buinore, metint le cjamese i jere restât un boton te man, daspó metint lis scarpis a i jere restât le coree te man e comò che al veve di lâ a pissâ al veve pôre di fâsi dan...
I no sai trops agns che vivaran inmò i miei nonos ma al mi displasarà un grum cuant che laran. Il lôr fevelâ lunc ma sclet e le lôr ligrie vere o pustice mi mancjaran. Cu la etât che àn, a son inmò pulîts e a voltis miôr di me. Anzit, o vevi di ringraciâ le none pal so bon consei. Le ultime volte chi eri stade dal miedi o vevi vût un farmac par durmî e jê a veve volût savê il parcè. Cumò o duar cence interuzion dute le gnot parcè che in gracie dal so consei, invezit di cjapâlu jo, il sonifar lu doi al gno om.
di Jaio Furlanâr
Publicât di gelo stellato a lis 08:00:00 11 coments
Etichetis: Contis, Gjenar ironic, Jaio Furlanâr
lunedì 11 aprile 2016
La muart e Svualdin
La Muart e jere partide ancje jê a binore ma di Udin. La Muart e veve fat gulizion cuntun bevaron fat cun chês robis modernis di cumò… mi à dit gno nevôt… taurina, ercolina, hulkina…
Svualdin al veve une vecje Torpado mieze rusine e cu lis mantiis di cuar. Le veve pene piturade cuntun lavôr “a cjandele” ven a stâi al veve brusât la vernîs frescje fasint des riis e cussì e sameave a une tigre.
La Muart e veve une biciclete di titanio che e valeve 4000 euros e, in gracie dal bevaron, e jere za a Pagnà.
Svualdin al veve bielzà peât la prime fassine di lens bogns par piâ il fûc cuant che, inte Ipovie, a retis di Cjastelîr e rivà la Muart!
Svualdin al fasè apene in timp a viodi la Muart: chel coredôr cuntune strane divise cul disen di un SCHELETRO! Il coredôr al jere in bombe! A 70 a la ore… no si sarès fermât par un puaret cuntune vecje Torpado.
“Adiudiudiu… ma isal mat?” al pensà Svualdin e si butà viers il cjamp par evità il ciclist ma si inçopedà colant cu la muse ta lis gjambis di blave taiadis di pôc e... nie, si svuarbà un voli, ma la muart i passà su la schene e no si inacuarzè nancje di lui.
Di chê volte, a ducj chei che i domandavin cemût che si jere svuarbât, Svualdin al rispuindeve: "ah, jesus! Miôr vuarps che la biciclete!" e ducj a pensavin che al fos deventât ancjemò plui mat, ma savìn ben nô che no je vere!!!
Di chê volte, a ducj chei che i domandavin cemût che si jere svuarbât, Svualdin al rispuindeve: "ah, jesus! Miôr vuarps che la biciclete!" e ducj a pensavin che al fos deventât ancjemò plui mat, ma savìn ben nô che no je vere!!!
di Milio dai cjans
Etichetis: Contis, Gjenar ironic, Gjenar sureâl, Milio dai cjans
venerdì 8 aprile 2016
Benedete television
O sai di jessi une vore ingorde, chi a Cjarlins une come mê la clamin “sfunzicade”, di dolçs po’ no stin nancje a fevelâ!
No dome di dolçuts, ma propit cun chêi o ài començât di piçule la mê cariere di robariis: une volte scuviert che la clâf dal armâr in cjamare di mê mari e jere la stesse dal comò… voltiti mont! In tal zîr di un marilamp o ài fâts sparî un biel pac di wafers, formât famee, miôr di Silvan il mâc!
Zaromai di un biel pôc di timp o tiravi lis orelis a scoltâ i discors jenfri gno pari e mê mari: o sintivi a fevelâ di ratis, un biel numar di lôr, ma gno pari LA VOLEVE e l’unic mût par vêle, par un molzidôr, ven a stâi i paria, i ultins inte scjale sociâl, al jere propit chel di comprâle a ratis e al Tôr, la buteghe di eletrodomestics dal Sior Sorato, e judave cussì ancje i ultins in classifiche.
E je rivade, a la fin, poiade suntun carel neri cun doi riplans di veri, un bocon di bussulot scûr e cun sot, intal riplan di veri une robe di fier (il gno om eletricist mi à dit che tal so nol jere il “stabilizzatore di tensione” par talian). Parsore di chest bocon di bussulot o vevin vût in regâl un ridicul abat-jour, che forsit al servive par vê un pôc di lusôr inte stanzie cuant che o cjalavin la television, intal câs che si jevassin sù de cjadree par no lâ a sbati cuintri cualchi picôl o spiç di no sai ce. Un mont, dentri di chê scjate, che al mostrave l’isolament trement di chel cjasâl li, indulà che o vivevin, la Famule, regalant cussì a chê frute ingorde no dome di wafers, ma di dut chel che al slargjave l’orizont di là da la stale, di là da lis povoladis... di là... di là di... dut chel che o sintivi la mancjance, forsit di un mont fat di int, di contats, di salûts, bocje di ridi, cjacaris, ridadis.
O començavi a vivi intal moment che al sparive il monoscopi cu la musiche che e faseve vignâ jù la rêt, scuasi come chê di un cogôl: al sucedeve tor lis cuatri e mieze cui programis pai piçui, ven a stâi “la tv dei ragazzi”. O jeri come un plen di sêt intal desert e mi bevevi dut, propit dut! Cartons animâts, senegjâts, telefilms, contis di un pirate tartaiot inte nâf da la none dal corsâr neri (Pietro de Vico e la sô femine Anna Campora), lis flabis di Paolo Poli, indulà che lui, sentât suntune cjadree a ti tirave fûr dome cul cambiâ i tons de vôs une slavine di personaçs, un teatri intîr inte sô vôs e inte nestre fantasie... ingrisui di no crodi di tant brâf che’al jere (no dome al jere, parcè che none Barbara lu à viodût ancje in teatri e nol è cambiât di une virgule!) Ma mi zupavi ancje Enza Sampò cu la rubriche pes fantaçutis, mê mari no si deve pâs a viodimi cussì inçusside daûr de television, parfin a parecjâ la taule o fasevi dut cuntun voli a la television! O bevevi ogni peraule di chê scjate magjiche, fin a rivâ al “Carosello”: e li purtrop, a no jerin ni sants e ni madonis, si veve di lâ sù pai taps! Sfunzicade come che o jeri (e o soi) no mi rassegnavi a no viodi chei biei senegjiâts di Antongiulio Maiano, che a fasevin dopo Carosello e o vevi studiât, vie pal dì, une gjincane jenfri lis breis fûr des cjamaris par memoreâ chês che a cricavin e poiâ i pîs cussì dome su chês cidinis... O vevi lassade a pene a pene metude dongje la puarte par no fâ sintî nancje il cric de sieradure e, tal cidinôr de cjase, un pît su la bree buine e chel altri cu la gjambe ben vierte par rivâ a chê altre bree che no cricave, cul cûr in bocje e i tambûrs intes orelis, a la fin o soi rivade in cusine. Il volum scuasi al nuie, tacade a la television o stevi cjalant Alberto Lupo che al recitave inte “La Cittadella” e… di bot e sclop a no si pie il lusôr intal tinel e la staze zigant di gno pari e jentre in cusine come une bissebove, berghelant, blestemant e cul braç tignut a la maniere di une spade mi segne la vie de cjamare!
E je ben vere che jo a gjo pari je varès ancje petade, ma ben a mê mari no i scjampave nuie e la mê ritirade e puartave onôr a jê, che mi deve dîs a zero in furbetât e companie biele!
di Barbara Battel
Etichetis: Barbara Battel, Contis, Gjenar romantic
mercoledì 6 aprile 2016
Il câs de letare cence non
La vôs dal ostîr e jere compagnade dal so gran dêt che al pontave viers il bancon.
Il Comissari Rocheton al à cjapât in man la letare e subit al à scomençât a cjalâle par ben.
«Uhm... Ce strani... Cence nissune scrite... Sigûr e plate alc. Ostîr, clamimi Spilot. Chest al è un câs dificil: une femine je in pericul di vite. Jo o voi ta mê stanzie di sore.»
Il vecjo amì di Rocheton al jere li in mancul di une ore.
«Viodistu, Spilot, cumò ti conti il câs da la letare cence non. Scoltimi cun atenzion. Cheste letare je di une femine, come che si sint dal parfum da cjarte. Une femine plene di pôre, tant che no à rivât nancje a scrivi il non dal destinatari. Cun di plui la femine je jentrade in ta ostarie cence che nissun si sedi inacuart. Sigûr alore che a jere vistude di om. La ostarie je simpri plene di fum e confusion e a voltes si pues confondisi di om a om. Ma une femine si sarès viodude.
«La femine ancje si sint smicjade di cualchidun...», al va indenant Rocheton. «Cualchidun al cîr di copâle, viodistu la cjarte da la letare un pôc fruçade. Je la pôre, il fastidi, la voie di platâsi e di domandâ il me jutori. Puare femine...
«La cuestion a devi jessi une vore grivie ancje par un altri particolâr: sul cjanton da la letare si viôt une piçule magle. A somee vin neri, ma invezit al è sanc imbrucjât. E cuant che intun câs al è il sanc, la robe je penze! Pericul, cjarissim il me amì. O vin di movisi a cjatâ la femine, prin che par jê al sedi masse tart!»
«Ce storie ingropade, Comissari. E se invezit a fos dome une letare smenteade par câs sul bancon da la ostarie, salocor di un om che al à une buteghe di parfums, che al veve premure, al à bevût un tai di corse e al à maglât la cjarte?»
Nancje finît di cjacarâ, si sint tucâ intor da puarte da stanzie. Al jentre l'ostîr.
«Comissari, al è di sot un om che al dîs di vê smenteât une letare cence non. Che altre dì al jere jentrât di corse a bevi un tai e, sore pinsîr, al à lassade sul bancon. Mi à dit ancje che al à une buteghe di parfums...»
«Spilot...», al dîs Rocheton. «Eco sberdeât il câs da la letare cence non.»
di Massim Furlan
Etichetis: Contis, Gjenar ironic, Gjenar poliziesc, Massim Furlan
lunedì 4 aprile 2016
… Si o soi jo, Lisute, e tu cui sêstu?
Ogni dì, tor misdì, cuant che il soreli nol sparagne a di nissun il so lusôr, soredut a lis lisiertis che a jessin a pueste des busis dai mûrs par scjaldâsi, Lisute, cul telefonut ben stret tes sôs mans come se al fos une relicuie, si sentave dongje il pin suntune lungje bancje di clap, ben poiade tal zardin denant de glesie.
Lisute di un pieç malade tai gnerfs e tal cûr, cussì al diseve il dotôr e veve pierdude la voie di vivi, la sgrimie, la grinte che sbulie sot la piel de zoventût.
E dome tal clip di chê bancje che al scjaldave il so cuarp sclagn, lunc e malât, e cjatave un fregul di salustri intes sôs grisis e lungjis zornadis.
“Nancje che la vessin striade” e diseve sô mari, che cjalantle e capive che a chê frute, di une vore di timp, tal cjâf i balinavin dome bruts pinsîrs e tal cûr e veve dome lancûr. E dut al jere tacât di cuant che pai siei sedis agns i vevin regalât un telefonut tant inteligjent che in plui des telefonadis, al misurave ancje la fiere. E no dome chê: dentri in chel tramai Lisute e podeve lei il gjornâl, viodi la television, ma soredut cu la sô imagjinazion e podeve rivâ in ogni lûc di chest mont, lontan o visin che al fos stât.
Chel imprest intun prin moment, par jê, al jere stât propit une maravee, une biele citât, un altri mont dut di scuvierzi.
E par chest e jere lade a stâ, cu la sô fantasie, jenfri chê scjatute fate di veri e di plastiche indulà che e veve cognossûts, no si sa trops cristians. Forsit plui di mil.
Pecjât, che jenfri chel trabacul no podeve olmâ l’odôr de lôr piel, sintì se puçavin tal flât o viodi se al cambiave colôr chel biel fantat che i veve fat capî che no si sarès tirade indaûr, se al fos stât li cun jê, e al vès provât a bussâle.
Insome chel telefonut, ancje se tant preseât, al jere stât la sô ruvine
Puare frute, si jere inmalade propit di cuant che jere lade a stâ la dentri, dismenteant il mont vêr che i stave dongje. Indulà che si mangje si bêf, si lavore, si fevele, si vai e si rît.
Lisute puarete, ingjanade des modis, chel mont lu veve dal dut bandonât. Di fat e jere simpri cui dêts sui botons de tastiere di chel telefonin che la veve pardabon striade.
Chel tramai, par jê, al jere deventât piês di une cole, une fissazion che no i lassave un moment di padin. Nancje in chês pocjis voltis che si sentave par gustâ cun so nono. Lui che la veve fate cressi cu lis sôs flabis e braçolantle come une pipine, forsit, al jere l’unic che al varès podût vuarîle di chê brute malatie: liberâle di chê ossession
Ma cemût podevial, se di cuant che al jere lât in pension, di matine a pene sveât, fin prime di indurmidissi al jere simpri tacât inte television? Si pierdeve dal dut dentri in chel scjatulon indulà che dome si bale si cjante e si sivile. Par no dî jenfri chel stes mont che al veve glotude Lisute.
In chel mont virtuâl indulà che dut si smentee e no dome la vite vere di ogni dì, ma ancje i ricuarts. Alì che ancje chel puar om al veve pierdût i siei, come la storie di chel pin, indulà che ogni dì e leve a sentâsi Lisute. Cui che lu veve plantât, i nîts di gardelin che tra i siei ramaçs, di frut, al leve a cirî.
E no dome di chê si jere dismenteât, ma ancje la storie dai claps su chei mûrs dongje de glesie, ancjemò maglâts dal sanc di chei partigjans che in timp di vuere a vevin fusilât i todescs une domenie a pene finide messe grande.
Puar nono, vessial smenteât dome chês storiis, chei ricuarts. Il so cjâf al jere vueit, ma piês ancjemò nol viodeve plui ce che al sucedeve ogni dì sot i siei voi: lis stagjons che cambiin, la int che e nas e che e mûr, lis vueris, che magari cussì no, si fasin simpri plui dongje.Vere, storiis, no simpri bielis, ma di vite vere: lis medisinis plui potentis par vuarî di ogni mâl; i imprescj adats par comedâ chest mont che al va simpri plui indaûr.
di Nello Malisano
Etichetis: Contis, Gjenar romantic, Gjenar sociâl, Nello Malisano
sabato 2 aprile 2016
Contecurte Day - la disfide
Il prin Contecurte day al è vignût cussì ben, ma cussì ben, che… o vin pensât di tornâ a fâlu!
E alore, in gracie dal Comun di Udin e des manifestazions pe Fieste de Patrie dal Friûl, MARTARS AI 5 DI AVRÎL li de BIBLIOTECHE JOPPI, A UDIN, tor 6 sot sere, il vuestri Ostîr cu la sô combricule di sbandâts al à acietât di presentâ in version ridote une gare di Contis Curtis.
Cu lis leturis dal Famei, de Camarele, l’acompagnament dal Cjantôr e une gnove entrade in ostarie, Margarite, si tornarà a meti adun un spetacul che al tire dongje narative e leterature, lenghe furlane e leturis senichis, il dut inte capitâl dal Friûl.
Velu achì l’event facebook, par ducj chei che a vuelin e podin invidâ int, e velu chi il calendari complet des manifestazions pe fieste dal Friûl a Udin!
Us spietin ducj!
Etichetis: Camarele, Cjantôr, Contecurte Day, Contis, Events e Leturis, Famei, Ostîr
venerdì 1 aprile 2016
Nando, la bolp dal pinel
Nando pitôr al veve nomine e snait di savê ben messedâ pinel e colôr.
Un dì un plevan di un paîs da la basse lu clame a pitâ un crist su la crôs, e par davuelzi chê vore oltri il dovût onorari i da lozament fintremai a lavôr finît.
Il contrat al fo fat e Nando al scomence il lavôr dopo vê garantît cun tendis e linzûi a scuindi il mûr de glesie, che nissun al veve di viodi.
Nando al piturave, ma no cun trop gust; no pal lavôr, ma pe monotonie dal past, fertaie cu le cevole a gulizion, fertaie cu le cevole a misdì, al replicave mirinde e la cene e tornave cussì. A corevin i agns dibot subit vuere, e la perpetue si scusave, che di altri nol jere, cussì Nando, pazient, al mangjave chel pôc passât dal convent.
Finalmentri il lavôr al ven concludût e domenie in gran fieste al sarès stât presentât.
Sindic, fabricîrs, bande paesane, president di latarie, sunadôrs di cjampane… al rive il moment di scuvierzi il lavôr.
Al tîr di une cuarde al cole jù il covertôr, ducj i presints a mugugnin, nissun bat lis mans…
Ce jerial sucedût?!
Il signôr al veve il cjâf pleât dut in bande, e plui che une espression di dolôr al pandeve muse di disgust e riviel, come stiçât di un cjatif odôr!
Il plevan dut scaturît al domande a Nando spiegazions…
“Siôr plevan”, al dîs Nando, “Fertaie e cevole a matine, fertaie e cevole a mieç dì, fertaie e cevole a cene, al è normâl che il respîr dal pitôr ai vevi dade che pene!”
di Luciano Marinig
Etichetis: Contis, Gjenar ironic, Luciano Marinig
Iscriviti a: Coments al post (Atom)


text:
Argjentine
La Republiche Argjentine (jutori·info) al è il secont stât plui grant de Americhe dal Sud e l'otâf dal mont. Al confine a soreli a mont cul Cile, a nord cun la Bolivie e il Paraguay, a nord est cun il Paraguay e il Brasîl, a soreli jevât cun l’Uruguay e cun l’ocean Atlantic. La Argjentine e je une republiche federâl fate di provinciis.
Tabele dai contignûts
Origjin dal non[cambie | modifiche il codiç]
Il non al ven de liendis che a si jerin pandudis fra i prins concuistadôrs de esistence di arint tal bacin dal Rio de la Plata. A dì il vêr di arint nol è che an sedi stât tant ma za 'int une mape veneziane dal 1536 si doprave il non Argjentine. Tal 1602 al fo publicât il poeme La Argentina di Martin del Barco Centenera. Il non al devente comun tal XVII secul.
Storie[cambie | modifiche il codiç]
I prins segns de presince umane in Patagonie a son di 11.000 agns p.d.C. Intal prin secul d.C la zone andine e à un ciert nivel di civilizazion. Tal 1480 l'imperi Incas al concuiste la regjon nord ovest de Argjentine. De culturis basadis su la patate dolce e sul yuca si cjatin intal Guaranì. Lis Pampas e la Patagonie a son abitadis di popolazions nomadis.
Tal 1502 Amerigo Vespucci al rive su lis sôs cuestis e tal 1516 Juan Diaz de Solis al esplore l’estuari dal Rio de la Plata. I spagnûi a costruissin dai fuarts e la citât di Buenos Aires. Tal 1776 la colonie e devente il vice ream dal Rio de la Plata cun dentri ancje la Bolivie, l’Uruguay e il Paraguay.
Tal 1806-1807 la colonie e resist a une invasion dai inglês. A nassin lis primis aspirazions a la indipendence e tal 1810 e ven nomenade une jonte al puest dal vice re. La indipendence e ven proclamade il 9 di Lui dal 1816 e il gnûf stât al cjape il non di Provinciis Unidis dal Rio de la Plata.
Tai agns seguitîfs a vegnin diviersis vueris: cul Brasîl tal 1827, cun la Bolivie tal 1838, cui Stâts Unîts, il Ream Unît e la France tal 1845 e dal 1865 al 1870 cun il Paraguay. A son ancje diviersis lotis internis fra cjentraliscj e federaliscj.
I prins decenis dal XX secul a vegnin comandâts dal partît radicâl di Hipolito Irigoyen. Tal 1930 al ven fat il colp di stât dal gjenerâl Uriburu e daspò a van al podè une schirie di president conservadôrs. Durant la seconde vuere mondiâl il pais al reste neutrâl fin al colp di stât militâr dal 1943 cuant che si allee cun l’asse. Tal 1945 al romp la aleance declarant vuere a Gjermanie e Gjapon.
Dal 1946 al 1955 al è president Juan Domingo Peron fin al colp di stât di Lonardi e Aramubu. Dopo i president Arturo Frondizi, Josè Maria Guido e Humerto Illia un gnûf colp di stât al ven fat tal 1966 da Juan Carlos Ongania.
Peron al torne al podè dal 1973 a la sô muart tal 1974 e dopo a comande la sô tierce femine Isabel Peron. Dal 1976 al 1982 e je une altre teribile ditature militâr che e finìs cun la disastrose invasion des isulis Falkland/Malvinas e la vuere cun il Ream Unît.
Tal 1983 e torne la democrazie cun lis presidenzis di Raul Alfonsin (1983-1989), di Carlos Menem (1989-1999) e di Fernando de la Rua(1999-2001). Tal finì dal secul a tache une dure crisi economiche argjentine che tal 2001 a puarte al congjelament dai bêçs depositâts in bancje, a la fan par tancj di lôr e a une grave instabilitât politiche. La situazion e miôre un poc cun la presidence di Nestor Kichner (2003).
Politiche[cambie | modifiche il codiç]
Il podè esecutîf al è dal president de republiche che al ven votât ogni 4 agns a sufragji universâl diret. Il podè legjislatîf al è dal Congrès Nazionâl ven a stâi dal Senât di 72 membris e la Cjamare dai deputâts di 257 membris.
Politiche foreste[cambie | modifiche il codiç]
La Argjentine e fâs part dal Sisteme economic latin-american, dal MERCOSUR, de Organizazion dai Stâts Americans, dal Grop di Rio e dal G15.
Division aministrative[cambie | modifiche il codiç]
La Argjentine e je dividude in 23 provinciis e i citât autonome (la capitâl federâl).
- Citât Autonome di Buenos Aires
- Buenos Aires (Provincie)
- Catamarca
- Chaco
- Chubut
- Córdoba
- Corrientes
- Entre Ríos
- Formosa
- Jujuy
- La Pampa
- La Rioja
- Mendoza
- Misiones
- Neuquén
- Río Negro
- Salta
- San Juan
- San Luis
- Santa Cruz
- Santa Fe
- Santiago del Estero
- Tierra del Fuego
- Tucumán
Gjeografie[cambie | modifiche il codiç]
Gjeografie fisiche[cambie | modifiche il codiç]
La Argjentine e va da lis Andis a soreli a mont a lis grandis planis dal est che a puartin al ocean Atlantic. A nord lis Andis a fasin un grant altplan (Puna de Atacama, 3400-4000 metris). Tes Andis mezanis la profonditât e jê minôr ma i monts a son plui alts (Aconcagua 6959 metris, Mercedario 6770 metris). A sud in Patagonie lis Andis a son plui bassis ma plenis di nêf e glaçârs. A est a son des andis si cjatin a nord il Chaco, un grant bassplan cuviert di praderîs, la Pampa, sconfinade stepe dulà che l’om al coltive cereai, e la regjon patagoniche a sud dal Rio Colorado fate di altplans che a van des Andis al ocean.
Idrografie[cambie | modifiche il codiç]
Il bacin dal Rio del Plata-Paranà al è il secont dal continent cun plui di 3 milions di chilometris cuadrâts. Al è formât dal Paranà e dal Uruguay che a rivin dal Brasîl e dai flums che passant par il Chaco a rivin intal Rio de la Plata. Impuartants a son ancje il Rio Colorado e i flums de Patagonie tant che il Rio Negro, il Chubut e il Deseao). Tes andis si cjatin diviers lâcs di tip alpin come il Nahuel, il Huapi, il Lâc Buenos Aires e il Lâc Viedma.
La clime[cambie | modifiche il codiç]
In Argjentine si à une clime continentâl moderade. Il paîs al è une vore lunc e al va dal 22° al 55° di latitudin. Par cui si passe de clime subtropicâl dal Chaco, cun estâts cjaldis e unviers clips, ae clime oceaniche frede de Patagonie. Tes Andis si à une clime montane une vore sute tal nord e ploiôs intal sud. Lis Andis a parin lis planis argjentinis dai aiars dal Pacific fûr che inte basse Patagonie La ploie a cale lant di est a ovest.
Gjeografie umane[cambie | modifiche il codiç]
In Argjentine a son scuasit dal dut sparidis lis antighis popolazions amerindis, cualchidune a je restade dome intal Chaco. Fuartone e je stade la imigrazion europeane ingoloside des grandis planis e dal arlevament des bestiis. Il gaucho al è il non dal tipic mandrian e al è il simbul dal paîs. Dal 1869 al 1936 si è passâts da 17,7 milions di abitants a 12 milions di lôr. Grandone e je la influence de imigrazion taliane e spagnule. Alt al è il numar di imigrâts dal Friûl a tacà dal XIX secul e che al è continuât fin ai agns ’50 dal XX secul.
Religjon[cambie | modifiche il codiç]
Scuasit il 70% de popolazion e je catoliche, une vore atîfs a son diviersis glesiis protestantis. La Argjentine e à ancje la plui grande comunitât ebraiche dal Sud Americhe (2%).


text:
Autobus
L'autobus (tal ûs clamât ancje bus) al è un veicul a motôr che al traspuarte dome personis e i lôr efiets personâi.
Tabele dai contignûts
Origjin dal non[cambie | modifiche il codiç]
La peraule autobus e derive di auto- (contrazion di autoveicul) e -bus (contrazion dal latin omnibus, "par ducj").
Storie[cambie | modifiche il codiç]
Il prin autobus, a vapôr, al fo inventât tal 1827. Il prin servizi ofiert di un veicul a combustibil al è, invezit, dal 1895, cuant che pe prime volte lis citâts di Siegen e Netphen a forin leadis di un servizi di linie di chest gjenar. Il veicul al jere costruît dal pionîr de automobil Carl Benz, e al veve un motôr cun 5 cjavai di potence.
I servizis di traspuart con autobus a àn scomençât a vê une grande cressite tai prins agns '50. In Italie, construtôrs come Fiat, Lancia e Alfa Romeo a produserin diviersis modei, cuntune vore di caroçariis personalizadis.
Tal 1977 al è nassût il consorzi Inbus, che tal zîr di dîs agns al à produsût miârs di autobus vendudis in dutis lis regjons talianis. La Inbus si è trasformade tal 1987 in Bredabus, e, a seguiti de fusion cun la Menarini di Bologne, in BredaMenariniBus, aziende ancjemò in ativitât e controlade de Finmeccanica.
Tecniche[cambie | modifiche il codiç]
In Italie, i autobus a puedin vê une lungjece massime di 13,50 metris o di 15 metris (rispetivementri a 2 o 3 as), une largjece di 2,55 e une altece di 4 metris (elevabii a 4,30 pai autobus in servizi urban o suburban cun percors prefissât). Il pês massim ametût al è di 18 toneladis (19 pai autobus in servizi di linie urban o suburban) se a 2 assis, o di 25 toneladis par chei a 3 assis. I autobus a puedin jessi doprâts par:
- Traspuart public locâl (urban, suburban o extraurban)
- A lunc percors (gran turisim)
- Scuelebus


text:
NO PAR FURLAN… MA BOGNS. Musiche algherese fuarte
Un biel disc di scoltâ, di cjalâ e di lei. Al è Com un soldat di Claudia Crabuzza, cjantante de L’Alguer/Alghero, che za di un pôcs di agns e met dongje personalitât, vôs, musiche e peraulis par talian, par sart e soredut par catalan algherês, cun risultâts simpri une vore interessants. Dal 2000 intal progjet Chichimeca e vincidore in cubie cun Claudio Gabriel Sanna, de edizion 2012 dal festival “Suns”, vie pai agns e à colaborât cun diviers musiciscj, in Sardegne e inaltrò.
Tal so album solist si pierdisi cun plasê dentri di dîs tocs plens di sostance e di caratar, cun sugjestions pop, lidrîs rock, influencis folk e tension poetiche. Al tache cun Repic e che si siere cun Arena i sal marí chest viaç inmagant e scalembri, che al tocje il cûr, lis orelis e il cerviel cu la intensitât di cjançons tant che Mare antiga e che al cjape dentri ancje un omaç a Frida Kahlo, un ricuart di Lhasa de Sela e un adatament di un toc di Bianca d’Aponte.
Un lavôr biel ancje te grafiche e che tai “credits” al dopre il catalan in chê maniere normâl aromai un tic dismenteade, pe lenghe furlane, di bande dai musiciscj nostrans. Par contats e informazions: www.claudiacrabuzza.it.
Claudia Crabuzza, Com un soldat, cd Microscopi, 2016. ❚
Marco Stolfo


text:
venerdì 30 dicembre 2011
37^Zîr dai arborâs–Giro dei falò 2012
Pubblicato da ERASMO DI VALVASON CIRCOLO a 09:42 0 commenti
Etichette: a Volesòn, comunicazions, encja par furlan, in giro, Nadâl, Natale, segnalazioni, tradizioni, tradizioni friulane, Valvasone
venerdì 9 dicembre 2011
Serada finâl “Rassegna dal teatri furlan” e consegna atestâts dal cors di furlan 2011
Sabide 26 di Novembar, te suaze de serade finâl de “Rassegna dal Teatri Furlan” si è davuelte la consegne dai atestâts dal cors di furlan 2011 organizât a Voleson…ve ca chei che àn partecipât cu lis autoritâts (chei cence nuie intes mans) e Alessandra Montico in rapresentance dai insegnants de Societât Filologjiche Furlane
Pubblicato da ERASMO DI VALVASON CIRCOLO a 12:13 3 commenti
Iscriviti a: Post (Atom)


text:
In plui di
operâ une discriminazion arbitrarie tra lis lenghis ricognossudis cu
la leç 482 dal 1999, il decret leç di revision de spese fat
indenant dal guvier talian al ten dentri une schirie di intervents
che a van a colpî la autonomie di diviersis regjons che a fondin la
lôr “specialitât” propit suntune diviersitât storiche e
linguistiche. Par chest i rapresentants des comunitâts minoritariis
che a vivin in Trentin – Sud Tirôl, o sei ladins, mochens e
zimbars, a son intervignûts adun par pandi la lôr poie pes azions
inviadis dai presidents des provinciis autonomis di Trent e di Bolzan
cun chê di difindi la specialitât regjonâl. Al è paradossâl, a
àn dite, che intant che in Europe si domande di valorizâ la
multiculturalitât e il plurilinguisim, in Italie si cîr di fâ
passâ di privileç l’aministrâ il teritori cul tutelâ e cul
promovi lis minorancis linguistichis.
Font:
AGI, 26/07/12


text:
O soi rivade che plui di Mostar no vevi vedût altre bande di mont, in chest paisut cu la mê frute. Il me paîs al jere vie pe mont. Mi àn dite che no vuelin ben ai fosrescj. Il mê om al lavorave pôc, nome fumâ e bevi, bire e raki. Plui in là e je la grave; jo cuant ch’o soi fruiade di nostalgjie mi plati là bessole a vaî. Une buinore e rive la polizai, nus bute par aiar la cjase e lu menin vie. O sin restâts cence bêçs e la none Sunte e à cjapât a benvolê la frute e a judânus. E à ancje fate la fiestute pai vot agns di Camčka. Pal rest si rangjìn.
A son trê dîs che no viôt Camčka. E la mê amie Ane e tache la solite solfe: – Sunte, no tu ti rindis cont di ce che disin di te. No si è mai viodût di une zingarute cjapade in cjase. Tu i dâs une man e lôr si cjapin il braç!
– Sarà, Ane, jo o ai un cûr ancjemò, e no soi fûr di cits, ostie!
– A saran cuissà tropis come jê e magari cun di plui bisugne.
– E, sâstu ce che ti dîs? Jo cumò o voi drete a cirilis.
– Ma Sunte, dulà vâstu bessole, o ven ancje jo!
O rivin a Tolegnan e o domandi. Chê femine mi cjale, e rugne come se o i ves dât une martielade sul dêt madûr. Intant Ane, i sune al muini che al dîs che sì, lui lis cognòs, sì une frute, cemût si clamie, za Camčka, bisugne lâ vie pai cjamps, ma nol è sigûr.
Mê mari e stâ mal, a son trê dîs che no dà di ca. Finûts i bêçs o sin vignûts in cheste barache di cjaçadôrs. O i doi di bevi, i ài fat un te cjalt, le ai taponade cun dut ce che o vin. O i ai durmît intor e je nome zem. No mangje. E no ài nuie di dai. Un nus à lassât pan e formadi, ma nol è jentrât. No sai ce fâ. Almancul che o rivàs a visâ none Sunte. A son trê dîs che no voi a scuele, jê e savarès ce fâ. Se no stâ miôr no le lassi di bessole. E al è vignût frêt. Mê mari e scote e trime. E varès di cjatâ un aiût. Ma no sa il talian. O sint un rumôr di machine. Ce puedio fâ? Tant no podìn scjampâ. Varessio di platâmi? No, e jere ore che cualchidun al vegni a cirînus. Anzit o côr di fûr e, cjale là ce machinute, e fâs voie di ridi, e dentri cui sono mai? Dôs feminis, oh tant ben, une e je none Sunte. Ce gust!
di Stefano Gasti
Conte n. 9


text:
Filosofie
La peraule filosofie e à une vore di significancis. La sô etimologjie e je da la antighe peraule greche "Φιλoσoφίa" (philo-sophia), che vûl dî "amôr dal savê". Come dissipline, rivuarde la investigazion resonade e sistematiche de nature dal univiers e dal nestri puest jenfri di lui. Al è diferent da la sience parcè che i siei risultâts no dipindin necessariementri da la osservazion o da esperiments sientifics. E je distinte da la religjon o dal misticisim parcè che il so metodi di ricercje al è dal dut razionâl, e rivuarde fede o intuizion dome se puedin jessi subietis a une analisi resonade.


text:
Toni, in te sô cjamare, al stave zuiant cun malegracie cu la sô Play Station One, cuant che al veve sintût sunâ il telefonin.
Al veve molât la partide e al jere lât a lei il messagjo. "Uè, cjale che mi àn comprât le WII, ven ca a provâle parcè che e je une figade!!! XD".
"Mi fiondi!!!" i veve rispuindût al so amì, corint subite fûr, cjapant sù la biciclete e partint come un missil.
E par cualchi zornade nol jere plui tornât in cjamare sô a zuiâ cu la solite console.
*** *** ***
«Wow! E je pardabon une figade!» al veve sberlât Toni.
PS1 al veve cuasi petât un salt par aiar cuant che il frutat al jere jentrât in cjamare.
A lu veve viodût lâ viers di lui, si jere sintût cjapâ, distudâ, stacâ la spine, scaraventâ sul tapêt e al veve viodût une altre console che e veve cjapât il so puest, parsore dal mobil.
PS1, pacât e avilît, al veve cjalât Toni che, dut plen di entusiasim, al zuiave cul gnûf zûc.
Viodint trop che il frut al gjoldeve, PS1 al veve capît intun moment che il so nemî al jere tant miôr di lui.
Dopo un pâr di dîs, cussì, PS1 al jere stât butât intun sac neri insieme a altris scovacis di ogni sorte.
Dut spaventât al veve domandât: «Isal cualchidun ca dentri?»
«Ma ce sberlistu?! O soi za une vore macolade, tâs pluitost, e tiriti in bande!» i veve dite une vôs rabiose, che e vignive dal scûr.
«Scusimi, ma… cui sêstu? Parcé sêstu cussì plene di gnervôs?»
«O soi une scusse di miluç e tu tu mi stâs nuiemancul che striçant!»
«Oh, scusimi. Ma… Ma dulà sino?» al veve voie di savê PS1.
Ma nol jere stât il timp par vê une rispueste.
Dut tun colp si veve sintût cjapâ e tirâ, e un ton al veve rimbombât fin dentri dal sac.
Ducj chei sierâts li dentri si jerin metûts a businâ e dopo un moment a vevin sintût il rumôr di un motôr.
«Dulà nus stano puartant?» al veve barbotât PS1.
«Ve chi che tal dîs jo,» al veve spiegât un gjornâl, plen di braùre, «o stin lant intun puest teribil e puçolent, dulà che a butin dut ce che nol covente plui a nissun…»
PS1 al veve tacât a tremâ e al veve domandât: «Ma sêstu sigûr?»
«Sigurissim! O ai let intor di me che li che o stin lant no ti riciclin e nissun ti doprarà mai plui!»
«Ma tu cemût lu sâstu? Ce vulial dî jessi riciclât?»
«Io o sai dut, parcè che o soi fat di cjarte riciclade tantissimis voltis e o ai let une vore di articui e di gnovis».
Un rumôr fuartissim, però, ju veve interots juste ta chel moment, il sac si jere viert e un lamp di lûs ju veve inceâts.
PS1 si jere cjatât ribaltât parsore di une vecje television, gruesse e cul veri crevât. Ator ator di lui a jerin sparniçâts gruns di scovacis. Sacs, butiliis, cartons, videocassetis, batariis, midisinis, gomis, scussis, peçots… insome, al jere di dut!
In chel, cjalant tal mieç da la porcarie, PS1 al veve viodût une robe rusine, rote, sporcje, che i pareve di cognossi. Al jere un pôc dificil di identificâ, ma al jere cuasi sigûr che al fos Game Boy, il so vecjo amì, che Toni al doprave fin a pôc prin che lui al fos stât comprât e puartât in cjase.
«No stâ proecupâti, intant a ducj a larà a finî cussì, in chê maniere li che tu viodis», e veve dite la television, viodintlu terorizât. PS1 nol rivave adore nancje a vierzi bocje, di tant scaturît che al jere.
«Tâs tu, che tu sâs dome peteçâ e contâ bausiis!» al veve ribatût il gjornâl, che al veve sintût dut, «Invezit, ti podarès capitâ une fortune se tu fossis…»
Ma in chel, une bugade di aiar e veve fat svolâ il gjornâl di chê altre bande de discjarie e cussì PS1 al jere restât su lis spinis, cence podê savê ce che il so amì al veve di dîsi.
La puare console e jere incantesemade, cuissà ce che al à di sucedimi cumò, e veve pensât, ma di li a pôc a rispuindi a la sô domande e jere saltade fûr une ruspe, che e veve tacât a ingrumâ e scliçâ dute la porcarie svicinantsi simpri di plui.
Par fortune, un scovacin che al veve a cûr l'ambient lu veve cjapât sù e lu veve metût intun cjanton.
Ce ben che mi è lade, al veve pensât PS1, ancje se nol saveve ancjemò dulà che lu varessin puartât.
E a chest pensîr, strac muart, si jere indurmidît…
*** *** ***
Cuant che si jere sveât si veve cjate denant dai voi cuatri o cinc di lôr, in tute di lavôr, cu lis mans plenis di menevîts, martiei, tanais, pinzis, sieis e ogni altri imprest pussibil imagjinabil.
Intun baticee, PS1 al jere stât smontât e al jere… muart!
*** *** ***
PS1 nol esisteve plui, ma… ce al jerial sucedût? Cemût mai lu vevino cjapât e fat a tocs, sparniçant ducj i siei components ator par dut, in casselis e casselutis?
Jerial muart pardabon?
No!
PS1 non esist plui, e je vere, ma nol è muart…
La sô plastiche e je deventade la mascare di un subacui e e cjale lis maraveis dal mâr, di Triest fin a Lignan.
L'alumini al è stât fondût e trasformât in tal telâr di une biciclete e cumò al va a torzeon par dute la plane dal Friûl.
La gome e je deventade la suele di un scarpon e e va indenant a cjaminâ pai sintîrs e viodi la bielece des monts furlanis.
E a la fin, al è sucedût adiriture che i fii di ram a vignedin doprâts come un circuit di une modernissime… WII!
Scuele Medie di Faedis
Classe 1^ A - Classe 1^ B


text:
mercoledì 27 luglio 2011
CONTECURTE 1511 a Vençon
Nus plaseve però interompi la publicazion des nestris contis de Ostarie Viere par comunicâus che Vinars ai 5 di Avost, si davuelzarà une serade inmaneade dal Comun di Vençon, dulà che nô di Contecurte, come che za o vin fat pe serade di Rivis di Sedean, a prestarìn vôs e contis a che de Associazion 1511, par une serade a teme storic-naratîf sul riviel di 500 agns fa.
La serade e je proviodude par lis 9.00 sot sere, alì dal Fuartin Venezian, pene metût a puest, dilunc la strade che di Vençon e puarte bande Bordan, dilunc l'arzin dal Tiliment.
Us spietìn!
0 coments:


text:
No i j vignive iniment. La peraule e jere lì, sui lavris ma no i j vignive iniment. Al tornâ a cjalâ il disens di Tizian e dal Salviati par cjatâ un aglain biel che cul çurviel a coreve asedant e scuintiât dilunc i cuarantenûf setôrs dal so ideâl Teatri de Memorie. Ma dut al jere dibant e il “divino Camillo*” al finive par pierdisi in ducj chei riferiments, peraulis e disens.
Une e jere la peraule che al cirive e une e jere la peraule che no cjatave. Nome chê i coventave par descrivi adimplen il concet che al varéss vût di palesâ che sere al selezionât public par mostrâ dute la so abilitât di oradôr. Nondi jere di altris compagnis e propit chê e representave la clâf de sô consacrazion, la piere di volte che tignive adun dute l’architeture dal so discori e, decorade tant che cheste, representave il massim dal sfuarz celebratîf, la regidorie dal steme de sô abilitât noetiche**.
Al polsâ un lamp. Podopo al tornâ mentalmentri a ripercori ducj i setôrs balinant su e ju pes gradinadis: a miârs lis peraulis i j vignirin incuintri, a miârs i ricuarts i j lavin adues tant che, un biel moment, si cjatâ a sbraçâsi par dissipaju vie. Ma al jere dut di bant.
Sfinît al si metê, inalore, a cirî un sinonim. Ma, scaturît e cun disperazion, al si inecuarzé che nondi jere un che al podés no dome jessi pareli ma adiriture svizinasi al sens de peraule piardude e che, se al lave indenant, al coreve il risi di pierdi ancje il corét sens di chistis peraulis. Salacor, ancje chest al si jere bielzà pierdût tant che un rifléss tun spieli co si spueste l’ogjet.
Cundiplui il cjâf i j faseve mâl pal tant
impinâsiesmontâecorîepleâsievualmâeolmâesunôrdilensotedalcorîdibant dilunc il so Teatri figurât.
Strac e sconfit al decidê di lassâ pierdi, al si sentâ su di une bancje, al slungjâ i pîts e al si concentrâ distrat su di une Concio Aulica dal Hartung in spiete de sere.
Di une cualchi bande, Diu al si sveâ di colp: lui che al jere il dut e, partant, memorie e smemoreament di dut, al sintî un sgrisul dilunc un dai soi assons e al intivâ che un contat neuronâl al jere saltât. “Robe di nuje” si disé. Ma chel istéss al jere rivât a sveâlu dal eterni insium.
Infastidît, Diu, alore, al si zirâ di chê altre bande e al tornâ a indurmidîsi.
di Di Suald
Conte n. 102
notis:
* “Divino Camillo” (Puart, 1480 – Milan, 1544al jere il non che vignive dât al furlan Giulio Camillo Demino, umanist une vore famôs in chê ete sevi pe sô culture, sevi parcé che al si jere inventât un Teatri de Memorie, une sorte di ipertest ante litteram.
Par saventi di plui: Mario Turello, Anima artificiale, Aviani Editore
** noetiche, pseudosience che si ocupe dal studi des corelazions dal univiers da la ment in relazion a la percezion extrasensoriâl


text:
A jerin i agns 80 cuant che Toni e Marc a levin ator tes discotechis par divertîsi, cognossi int e magari “cumbinâ”. A vevin miôr lâ a finîle ta chei ambients dulà che si podeve scoltâ un fregul di musiche rock o punk, o alternative, dark o magari ancje house. Insome, ambients che no fasevin storiis se tu vevis lis cotulis e lis golainis di tô mari pûr jessint om, un çuf zâl fosforessent o i bregons sbregâts o i cjavei parâts sù a fuarce di lache Cadonet. E a balavin bessôi i Cure, i Smiths, i Clash, i Sex Pistols, Siouxsie, Dead Or Alive, Echo & The Bunnymen… no, la solite musicate comerciâl passade a la storie. Chei che no san a disin che la musiche dai 80 e faseve schifo… mah? Forsi chê comerciâl... ma chê alternative e jere bielonone. Intun nûl di fum i doi praticamentri no vevin relazions cui altris aventôrs dal ambient e a speravin dome che une bielone cotonade si ziràs de lôr bande. Toni al oreve cognossi int gnove, soredut fantatis ma Marc al jere gjelôs, vint pôre di restâ di bessôl; cussì al faseve di dut par avilî l’amì.
« Chê là? Che là no ti cagarà mai! No tu le viodis ce ande? »
« Chê li ? Adiu ce brute ! E à i dincj stuarts ! »
« Sêstu mat? No âstu viodût ce nasopio ? »
E vie cussì. Fin cuant che Toni si è stufât e nol è lât plui a cjoli l’amì cun variis scusis. Al leve di bessôl te discoteche. Al pierdè simpri i contats cun chel ostie di Marc, nancje interessantsi plui di chel rompibalis. Cancelât l’amì par simpri.
Une sere Toni al brincà in disco une biele stangje more alte cirche un metri e otante cuntun fisic di modele. No le veve mai viodude prime. E veve la piel un fregul scure e, cuant che lui al tacà a domandâi alc cuntune scuse, jê i fevelà par talian cun acent portoghês. E jere une brasiliane che e lavorave in boutique. Pûr jessint la plui biele de discoteche i fevelà a Toni cun simpatie e cence caghe e lui si impensave di vê fat ben a bandonâ l’amì. Insome, e podeve nassi une relazion. Lui e la biele Romilda si jerin dâts apuntament pe setemane dopo ma, rivade la sabide dopo, lui no le viodè. E nancje chê dopo, e nancje chê dopo. E finì la stagjon e Toni si domandà ce fin che e veve fate Romilda. Sparide.
Cualchi setemane daspò, judant un so barbe al sblancjâ la cusine, le viodè, Romilda. E jere la sô foto suntun sfuei di gjornâl za maglât di tempere; l’articul relatîf a la foto al diseve: INCIDENTE FATALE ALLA GIOVANE COMMESSA .
Conturbât, Toni, al conservà foto e articul.
I agns a son passâts e lui di tant timp si è butât su la piture figurative. I soi cuadris a son biei pardabon… pecjât che al pituri simpri il stes sogjet…
di Checo Tam


text:
Cheste storie me contave simpri gno pari, e mi plaseve una vore. No sai dulà che le à sintude, e jo le ai sintude dopo ancje intun disc, ven a stâi che no se veve inventade lui. Us al à conti in struc, ancje se no soi cussì brâf.
Al jere un om che al veve un fi e al jere restât vedul e al è sposât cuntune altre femine. Cheste femine e jere triste e e veve invidie dal fiastri. L’om al jere simpri a vore e intant jê e pestave il fiastri e no i dave di mangjâ…
Une sere al ven cjase il pari di vore e nol cjate so fi.
“Là isal lât?” al dîs l’om a la femine.
“Mah? Al è lât fûr no sai dulà…”
Bon. E passe cualchi zornade, che e jere une famee che a mangjave mâl, di miserie, l’om al cjate une biele pagjelade di cjar.
“Femine, finalmentri che si mangje un pocje di cjar, che si mangje ben…”
No sai ce che e à inventât sù jê… “Me à dade un siôr…”
E jù mangje ogni dì cheste cjar; alore dopo un pôc al sint une vôs di lontan, il pari biel che al mangjave.
“Madrigne crigne crigne tu mi âs fat cuei te farsorigne e mio pari cussì bon che mi mangje cul piron.”
“Cui isal che al dîs chês robis?” al fâs a la femine.
“Eh a son i gjats là che a vain…”
E lui al à vût dai dubis parcè che, biel che al mastiave, al sintive chê robe li, no?
A un ciert moment al è lât ta chê stanzie là di là e al à viodût i tocs di vues e al à capît che al veve mangjât il fi!
E dopo lui si è rabiât e al à cjapât la femine e cu la pale o cu le forcje le à copade.
Finide la storie. Jo le sai fin alì.
E forsit e je ancje finide, ancje se cuant che me contave o pensavi simpri che no podeve finî cussì, copâ la matrigne nol podeve bastâ a fâ tornâ lis robis a puest, par che il fi al restave muart e mangjât.
Ancje cumò no mi somee une conte juste, e pûr, mi visi, e jere la conte che mi plaseve di plui.
di Milio dai Cjans


text:
Daûr dai dâts de inchieste sociolinguistiche puartade indenant de Real Academia Galega, tra il 1992 e il 2004 il numar des personis che no fevelin par galizian al è cressût dal 13 al 25,8%. A aumentâ a son stâts ancje chei che a doprin in maniere maioritarie il castilian, che a son passâts dal 26 al 35%. In dì di vuê, duncje, lis personis che in Galizie a fevelin pôc o nuie par galizian a son passe il 60%. Il numar des personis che si declarin monolengâls par galizian, invezit, si è sbassât dal 30,5 al 16%. Si trate di dâts che la Academie galiziane e veve in man za di timp, ma che e à pensât ben di no publicâ prime des elezions autonomichis che a àn tornât a puartâ ae vuide de Galizie il PP. Chest compuartament al à mandât in bestie chei che di agns a son in prime linie inte difese dai dirits linguistics dai galizians tant che A Mesa pola Normalización Lingüistica e il STEG (il sindacât dai lavoradôrs de istruzion in Galizie) che si son cjatâts a frontâ un atac violent, massime intant de campagne eletorâl, de bande dai popolârs che a denunciavin la situazion critiche dal castilian in Galizie e i pericui de leç di politiche linguistiche pal galizian fate buine dal guvier formât di socialiscj e nazionaliscj. La realtât e je une vore divierse, come che a dimostrin i dâts de Academie, e no vêju fats cognossi prime de campagne eletorâl al è plui che suspiet, a disin A Mesa e il STEG.
Ai 28 di Març, intant, si è tignude la assemblee gjenerâl di A Mesa, che e à confermât ae presidence Carlos Callón e il rest dal diretîf de organizazion. Dilunc vie de assemblee si à proviodût a di une revision dal implant interni di A Mesa che e à puartât a infuartî lis rapresentancis de organizazion a nivel locâl. A Mesa e reste un imprest util pe Galizie – al à dite Callón – ma a coventin des corezions. A son 3.500 i membris di cheste organizazion e il lôr numar al è cressût une vore intai ultins agns. Il prossim apontament impuartant par A Mesa al sarà la manifestazion pai dirits linguistics in program ai 17 di Mai a Sant Jacum di Galizie (Santiago de Compostela).
Font: Galiza Hoxe, 17-29/03/09


text:
Indigjens bisiacs0 coments Publicât da il crot il martedì, dicembre 08, 2009
Si fasaraie une centrâl nucleâr a Monfalcon? Al è un toc che si sint cjacarâ di cheste idee e vuê e je vignude fûr une liste (subite smentide di bande dal Enel), dai puescj dulà che si pense di podê fa su lis centrâls nucleârs talianis. Fra chescj al è ancje Monfalcon.
Si sa che la int di chês bandis ca e à di fa il zûc di scuadre e sta cidine. Po dopo in cualchi lûc lis centrâls e saran ancje di fa. E cheste e à di jessi par nô une sielte prioritarie, une oportunitât strategjiche par il ben di ducj e bla bla bla al cjacare il mus.
Ma viodût che si fevele propit di Monfalcon e pensant a cemût che a stan lant i procès par i disgraciâts velenâts dal amiant a mi la robe mi puce.
Cuissà parcè ma mi ven iniment chel capolavôr di inzegnerie che e jere che biele dighe che a vevin fate sul Vaiont...
Isal pussibile che cuant che si fasin chês robis a chi in Italie, viodint cemût che e ven tratade la int, plui che oparis par l'interès de comunitât a someedin simpri des oparis coloniâls?
La normalizazion de cuestion furlane8 coments Publicât da il crot il giovedì, settembre 03, 2009
Dopo chel dal Espresso al è rivât vuê un gnûf atac al furlan di bande dal magazine Io Donna dal Corriere della Sera. Stino par assisti a une normalizazion o almancul a un bon ridimensionament de tutele de lenghe?
Il sfont dai aveniments al è, a disi il vêr, lis elezions dal prossim an in Venit e in Lombardie dulà che la Leghe e somee in corse par cjapâ dutis dôs lis presidencis, e naturalmentri dut il cancan che chel partît al à fat cheste istât pe tutele dai dialets regjonâi.
Bon, alore vie cun dai biei reportage su la straçarie dai bêçs pal furlan. In doi articui si critiche chel pôc fat a scuele, pe television, tai cartei. Si critichin lis traduzions e i vocabolaris. Naturalmentri si butin dentri tal cjalderon ancje dutis lis robis fatis cence contribût public come la Bibie par furlan, il Firefox furlan e la Vichipedie disint che a fasin ridi.
Implicits tai articui a son une schirie di premessis che a somein fa part dal patrimoni culturâl di masse talians:
il furlan al è un dialet come chei altris par chest ducj i discors su la tutele des minorancis linguistichis proviodût de Costituzion e dai tratâts europeans al cole parcè che il furlan nol è une lenghe;
cui che al fevele il furlan (il dialet) al è une persone di basse culture, di bas nivel sociâl, cuntune vision sierade dal mont;
cui che al fevele furlan (e chest nol val par ducj i dialets talians), al è razist viers i talians de basse Italie e viers i forescj;
cui che al fevele furlan al vote pe Leghe Nord;
dut ce che si fâs pal furlan al è anacronistic e al è une strassarie;
dut ce che al è fat par furlan al è di scjars valôr o, tal câs miôr, al è timp pierdût;
la tutele dal Furlan, dal Sardagnûl e des altris minorancis al è un pericul pe unitât de Italie
Cumò jo o pues jessi favorevul o mancul al T9, o pues criticâ o mancul la grafie di Lamuela e il dizionari bilengâl, ma chel che si ven contestânt verementri al è il ricognossiment juridic dal furlan e il fat che al ledi tutelât.
Il poleç di Buri0 coments Publicât da il crot il giovedì, febbraio 26, 2009
Chest an a Buri si votarà pal comun ven a stâi che il paîs al è dut un cantîr!
Vuê no ai voie di fâ un discors ni pro ni cuintri, ancje se la mê opinion su diviersis di chestis oparis le ai.
Ce che dut câs o ai voie di disi al è che l'an des elezions si fâs propite un grum di fature a lâ atôr pal paîs!
Nol cate cui che al è il sindic, nol impuarte ce che si è fat prime o ce che al covente verementri fat. L'an des elezions si à di fa sù, si à di spindi e si à di pesseâ a fâ viodi!
Par cumò dome tant fum, se sot al è il poleç e ce savôr che al à lu savarìn plui indenant.
O zuri - I zuri3 coments Publicât da il crot il mercoledì, maggio 07, 2008
Îr si è insediât il gnûf consei regjonâl cul zurament dai conseîrs. Il zurament al va fat par talian, chei che a àn voie a puedin zontâ ancje la declarazion fate intune altre des lenghis ricognossudis inte nestre regjon, ven a stâi par furlan, par sloven o par todesc.
Stant che i simbui a son impuartants e che i politics a stan une vore atents che si feveledi ben di lôr o met l'elenc di chei che a àn doprât ancje lis nestris lenghis minoritariis:
a àn zurât par furlan Ugo De Mattia, Maurizio Franz, Enore Picco e Claudio Violino de Leghe, Roberto Molinaro dal Udc, Giorgio Baiutti, Franco Brussa, Franco Iacop, Anna Maria Menosso e Paolo Menis dal Pd, Giorgio Brandolin dal Pd al à zurât par furlan e par sloven, Igor Gabrovec de Slovenska Skupnost e Igor Kocijančič de Çampe Arc di San Marc, a àn zurât par sloven.
In dut in 13 su 58 conseîrs, cuntune rapresentance trasversâl dai diviers schiriaments ancje se al è di marcâ che nol à doprât il furlan nissun dal Pdl.Par me almancul il president de regjon al podarès fâ il zurament doprant dutis e cuatri lis lenghis regionâls. Se mai al vignarà chel dì vignît a cirimi, o paiarai di bevi a ducj.
Oms e suriis1 coments Publicât da il crot il mercoledì, aprile 16, 2008
Ae fin sino dal gjat o come simpri la cuestion e jere dome chê di sielzi cuâl fra i gjatats?
Pe situazion nazionâl o viodarìn cemût che va. Tai ultins cuindis agns a son stâts ducj plui bogns a fâ la oposizion che a mandâ indevant lis robis cuant che al è tocjât a lôr.
Ma cemût laraie cu la cuestion furlane? La sielte dal Pdl di lassâle dute in man ae Leghe cjapant une posizion “nazionaliste” mi somee un ninin masse di diestre par un partît che al ves voie di jessi “popolâr”, pussibil che inte ex FI nol sedi nissun che al tignedi al furlan?
La situazion e somee difarente di chê des altris bandis dal nord Italie parcè che ca vie e pâr jessi une fuarte component cuintri la difese des resons locâls (e dal Friûl).
“Cumò, tant che 15 agns fa, si torne a sperâ inte lega nord. Cul handicap che tancj in grât di alçâ la vôs a nestri pro, no son plui” si lamente DS sul furlanist.
Sperin ben, par intant si sint dome sgnaulâ.
--------------------------------
(...) The best laid schemes o' mice an' men
Gang aft a-gley,
An' lea'e us nought but grief an' pain,
For promised joy.
(...) I ben progjetâts plans des suriis e dai oms
Spes a van di mâl
E no nus lassin nuie altri che aflizion e dolôr
Pe felicitât sperade
Robert Burns (da “To a Mouse” scrit in scozês intal 1785, di cheste poesie e à cjapât il titul "Of Mice and Men" di John Steinbeck)
Santuts eletorâi2 coments Publicât da il crot il mercoledì, aprile 09, 2008
Cuant che o voi in machine o scolti simpri la radio. A dî il vêr no ai un canâl preferît, des voltis mi plâs sintî musiche, (ma il probleme al è che la musiche pe radio e je dute compagne), des voltis mi plâs sintî tabaiâ.
Il miercus o scomenci vore plui tart e lant su o sint di solit "scartòs", la rassegne stampe di onde furlane che in chest periodi e finìs cuntune serie di santuts radiofonics dai diviers candidâts.
Di solit, a pene che tacavin, o ziravi canâl ma di cualchi miercus in ca o ai cjapât la usance di scoltâju.
In prin a jerin scuasit ducj par talian e tancj cuntun marcât acent di altris regjons. Mi soi simpri domandât cuâl scoltadôr di onde furlane (ma ancje di une altre radio) a pensavin di rivâ a cunvinci cui messaçs fats in che maniere, probabilmentri no jerin santuts pensâts pe onde furlane e tancj di lôr no jerin nancje pensâts pal Friûl.
Vuê i santuts a jerin ducj par furlan!
Bon, se di une bande si pues stâ contents che la lenghe e vignedi doprade dai candidâts di (cuasi) ducj i partîts di che altre mi ven di pensâ che, tratant di cjapâ un vôt in plui, a son bogns di fâ e di disi cualsisei robe in cualsisei lenghe!
Il salt dal crot. O dîs ancje che il candidât cjargnel al podeve almancul fâ finte di disi alc par furlan ancje se i fâs mal di panze. Bolpon o farc? Viodarìn.
Intal mont ideâl1 coments Publicât da il crot il martedì, aprile 01, 2008
Se o gjavin lis fuarcis talianotis plui nazionalistis la tutele dal furlan, intindude come difese di une minorance di protezi (a çampe) o ben come afermazion di libertât (a diestre), e varès di jessi une cuestion facilmentri condivisibile sei dai politics progressiscj che di chei conservadôrs.
Cheste aspirazion libertarie e di avualiance no varès di fâ fature a jentrâ tai ideai di fonde dai diviers partîts talians, almancul inte lôr personificazion regjonâl.
Dut chest intal mont ideâl, la realtât e je plui grivie.
Cuant che al va ben al somee che pai politicants la difese dal furlan e sedi dome un mieç strumentâl par cjapâ i vôts furlaniscj e no alc di verementri sintût, cuant che al va mâl al devente robe di dineâ e di scombati.


text:
Intal prin
turni des elezions legjislativis intal stât francês che si è
tignût ai 10 di Jugn a son pôcs i candidâts espression des
nazionalitâts minorizadis che a àn rivât a vuadagnâsi l'acès al
secont turni in program ai 17 dal mês. I risultâts miôr si ju à
vûts in Corsiche là che i nazionaliscj moderâts di Femu a Corsica,
Gilles Simeoni e Jean-Christophe Angelini, a son passâts al secont
turni cun passe il 20% des preferencis; ta chês altris dôs
circoscrizions de isule i candidâts di Femu a Corsica a àn cjapât
tra il 9 e il 10% dai vôts. Si trate dal risultât miôr otignût
dal autonomisim cors intes legjislativis. I candidâts
indipendentiscj di Corsica Libera invezit a son lâts di un minim dal
3,3% a di un massim dal 8,04%.
In Bretagne i candidâts plui votâts
ta chest prin turni a son stâts chei dal partît socialist, ma si à
di segnalâ ancje cualchi risultât positîf sul front bretonist. Il
plui clâr al è chel de cuarte circoscrizion dal Morbihan là che
cun plui dal 26% des preferencis Paul Molac – candidât di verts,
UDB e socialiscj – al à vuadagnât il secont turni cul risultât
plui alt. Secont turni ancje par François de Rugy, poiât di
socialiscj e verts, e cuntun clâr orientament pro breton. Risultât
interessant ancje par Éloïse Cordier che e je rivade cuasi al 5% cu
la poie de UDB e dai indipendentiscj di Breizhistance. Intal Paîs
Basc setentrionâl il vôt al à premiât massime i candidâts
socialiscj, ma no mancjin i risultâts significatîfs pai candidâts
nazionalitaris di EH Bai cundut che nissun di lôr al à concuistât
l'acès al secont turni: il risultât miôr al è stât chel di Peio
Etcheverry-Ainchart che al à sfiliât il 10% des preferencis,
plaçantsi al tierç puest, intant che chei altris candidâts de
liste no son mai lâts sot dal 5%. I nazionaliscj moderâts dal PNB
invezit a son restâts sot dal 2% dai vôts. Par chel che al rivuarde
la Ocitanie, i candidâts dal Partit Occitan che si presentavin in
Provence e in Lenghedoc no àn cuasi mai passât l'un par cent des
preferencis; il risultât miôr al è stât chel di Gustave Alirol in
Alvernie là che al à otignût il 6,27% dai vôts, masse pôc però
par passâ al secont turni. In Alsazie, là che il vôt al à premiât
massime i candidâts de diestre francese, il partît nazionalitari
Unser Land si è presentât cuntun sôl candidât, Denis Lieb, che al
à sfiliât il 10% des preferencis cence rivâ però al secont turni.
Inte Catalogne Nord, là che no si vevin candidaturis catalanistis
fuartis, il secont turni al proponarà une sfide jenfri candidâts
socialiscj e de diestre moderade. Par chel che al rivuarde i
dipartiments di là dal mâr, di segnalâ il passaç al secont turni
di un candidât indipendentist in Gnove Caledonie e di doi candidâts
– un indipendentist e un regjonalist – in Martiniche.
Font:
Ministère de l'Intérieur, 10-11/06/12; Le Monde, 10-11/06/12;
Agence Bretagne Presse, 10-11/06/12; Alta Frequenza, 10-11/06/12;
VilaWeb, 11/06/12; 10/06/12; Naiz:, 11/06/12


text:
La
associazion Parenti Corsi e à cjapât posizion in difese dal progjet
de Coletivitât Teritoriâl de isule par infuartî la presince de
lenghe corse inte scuele. Il progjet al previôt che par rivâ al
diplome si vedi di dimostrâ une cierte cognossince scrite e orâl
dal cors, ma ancje la cognossince de lenghe pal reclutament dai
insegnants e il trasferiment dal personâl de scuele sot de
Coletivitât Teritoriâl. Cuintri de iniziative si à fat sintî il
sindacât de scuele che al dite che “la lenghe corse e à di jessi
imprest di leam sociâl e no di discriminazion”. No le pense cussì
la associazion Parenti Corsi che e viôt intal progjet un pas che al
covente pal “svilup progressîf di une societât pardabon
bilengâl”.
Font:
Alta Frequenza, 31/05/12


text:
Un vôt a pro dal aument des competencis gjestidis de Assemblee nazionâl dal Gales al è pussibil, ma nol è garantît al cent par cent. E je une des indicazions che a rivin dal rapuart prontât de All Wales Convention, un organisim metût sù dal guvier galês par lâ plui a fonts inte cuestion. Il document al dîs che tancj citadins no capissin il sisteme cumò in vore che al previôt il trasferiment di competencis, a planc e une par volte, dal Parlament britanic ae Assemblee dal Gales. Ancje par chest, une buine fete di citadins galês e varès miôr un trasferiment di dutis lis competencis legjislativis intai setôrs che Westminster al à decidût di afidâ al Gales. Daûr dal rapuart de convenzion, in dì di vuê, il 47% dai galês al votarès a pro di un trasferiment plen des competencis e il 37% cuintri. In Gales ducj i partîts a somein cjatâsi in cunvigne par davuelzi un referendum sul argoment, ma a van ancjemò cui pîts di plomp par vie des consecuencis pesantis che a podaressin rivâ in câs di un risultât negatîf dal vôt.
E à lassât scaturîts i galizians la decision di un judiç di Madrid che, intun procediment pal afidament dai fîs, al à doprât ancje motivazions linguistichis par gjavâ la custodie di dôs frutis ae mari galiziane par dâle al pari castilian. Daspò di une separazion avonde tribulade, là che il pari al veve mancjât ai siei oblics di custodie condividude, lis dôs frutis a jerin ladis vie di Madrid par vivi cu la mari in Galizie, dulà che a vevin tacât a frecuentâ une scuele cun lenghe veicolâr galiziane di Vigo. Il judiç di Madrid al à justificât l’afidament al pari ancje cul fat che studiâ par galizian al varès causât un dam pes frutis par vie che il galizian “nol à nissune utilitât pratiche” fûr de Galizie. La decision e à fat saltâ su juriscj, politics, operadôrs culturâls e citadins galizian che a àn fevelât di decision falsade di prejudizis, anticostituzionâl o, cence zîrs di peraulis, di stamp razist.
Cui 18 di Novembar al è tornât fûr Foinse, il setemanâl par gaelic irlandês che al veve sierât cualchi timp indaûr. Il gjornâl, che si presente cuntune muse gnove sei te grafiche che tai contignûts, al ven dât fûr a gratis, une volte par setemane, cul cuotidian Irish Independent che al à passe 550 mil letôrs. Par cumò al jes cun 24 pagjinis a colôrs, ma e je la pussibilitât che al cressi se lis robis a laran ben. Cun di plui, si previôt ancje un suplement periodic (Foinse Óg) pensât di pueste pai fruts.
Pai osservatôrs internazionâi, lis primis elezions municipâls in Cossovo daspò de proclamazion de indipendence si saressin davueltis in maniere avonde regolâr. Dut câs, in plui de metât dai 36 comuns là che si votave, nissun dai candidâts al à passât il 50% des preferencis e, duncje, si varà di tornâ al vôt ai 13 di Dicembar pal secont turni. In cinc comuns a àn vinçût i rapresentants dal Partît Democratic dal Cossovo (PDK) vuidât dal prin ministri Hashim Thaçi; in cuatri la vitorie e je lade ai candidâts de Aleance pal Avignî dal Cossovo (AAK) che intal parlament cossovan si cjate ae oposizion; inte capitâl Pristina e in altris doi comuns a àn vinçût i candidâts de Leghe Democratiche dal Cossovo (LDK) vuidade dal president cossovan Fatmir Sejdiu. Il gnûf sindic di Mamusha, invezit, al sarà un rapresentant dal Partît Democratic Turc dal Cossovo (KDTP) che al rapresente la minorance turche dal paîs. Intai comuns a maiorance serbe si à vude une situazion plui ingredeade. A Gracanica, là che la partecipazion e je stade tor dal 23%, al à vinçût il candidât dal Partît Liberâl Serp (SLS), ma dutis chês altris formazions politichis serbis a fevelin di imbrois. In altris localitâts serbis, invezit, si à boicotât il vôt e la partecipazion eletorâl e je lade di un massim dal 6,64% a di un minim dal 0,75%.
A son daûr a cressi ogni dì di plui lis protestis internazionâls cuintri dal Maroc pal câs de ativiste saharawi pai dirits umans Aminatu Haidar. Ai 13 di Novembar, la femine, che e tornave dai Stâts Unîts dulà che e veve ritirât il premi Kennedy pai dirits umans, e je stade blocade des autoritâts marochinis alì dal aeropuart de capitâl saharawi El-Aaiún che, prime i àn secuestrât il passepuart, e daspò di un interogatori su lis sôs ideis politichis le àn imbarcjade a fuarce suntun avion che al è aterât a Lanzarote, intes isulis Canariis. Achì, lis autoritâts spagnolis, prime le àn obleade a passâ la frontiere e po i àn impedît di tornâ a imbarcjâsi parcè che no veve il passepuart. Aminatu Haidar e à inviât un siopar de fam par denunciâ lis autoritâts marochinis e spagnolis che i impedissin di tornâ a cjase. La sô situazion e à jevât la proteste dai militants saharawi in patrie e ator pal mont, dai grups di solidarietât pal popul saharawi, des organizazions internazionâi pai dirits umans (tant che Amnesty International e Human Rights Watch) e di diviers rapresentants politics, tra chescj ancje une trentine di europarlamentârs, che a denunciin lis autoritâts marochinis e spagnolis pe violazion dal dirit internazionâl. Daspò des protestis, il guvier spagnûl al à fat savê di jessi disponibil a ricognossii il status di rifugjât politic, ma Aminatu Haidar e domande dome di tornâ a cjase dai siei fîs e si refude di acetâ un tratament che la Spagne i dinee a ducj chei altris saharawis perseguitâts dal Maroc.
Font: Ambassade RASD Rome, 14-21/11/09; Europa Press, 20-21/11/09
Un altri piçul pas indenant pal cornic, la lenghe celtiche fevelade in Cornualie che, fin a cualchi an indaûr, e vignive aromai calcolade di lenghe muarte. Cun di fat, il Consei regjonâl al à fatis buinis une schirie di misuris par incressi la presince dal cornic intal setôr public. In particolâr, si à decidût di doprâ cheste lenghe ancje in cualchi publicazion uficiâl de aministrazion regjonâl, di voltâ il sît internet de aministrazion regjonâl ancje par cornic e di fâ in forme bilengâl la gnove cartelonistiche informative dilunc des stradis locâls.
A saran sù par jù 130 i comuns catalans là che ai 13 di Dicembar si davuelzaran des consultazions su la indipendence sul model di chê che si veve tignude a Arenys de Munt ai 13 di Setembar. Chestis votazions, che a son stadis sburtadis dal coordenament pe consulte su la indipendence (Coordinadora per la Consulta sobre la Independència) a son cjaladis cun interès ancje fûr de Catalogne, massime inta chês altris nazions cence stât. Si previôt, duncje, la presince di osservatôrs internazionâi inviâts di diviers partîts nazionalitaris europeans. A àn za confermât la lôr partecipazion osservatôrs di iRS (indipendentzia Repubrica de Sardigna) e di Corsica Libera. Altris partîts, invezit, àn za dât la lôr poie ae iniziative, ma a son ancjemò daûr a decidi in ce maniere partecipâ: tra chescj a son il Sinn Féin e i moviments che a fasin part de Aleance Libare Europeane tant che il SNP, il Plaid Cymru e il Bloque Nacionalista Galego.
Partî dai procès di pâs za inviâts par sburtâ une soluzion politiche ancje par chei conflits che a son inmò in vore. Al jere chest l’intindiment de conference inmaneade îr, alì de biblioteche marçane, dal Centri pe pâs dal comun di Vignesie cu la partecipazion, tra i altris, de avocate basche Jone Goirizelaia (in rapresentance de çampe indipendentiste basche), dal parlamentâr nordirlandês Raymond McCartney (dal dipartiment pai forescj dal Sinn Féin), de deputade curde Emine Ayna (presidente dal DTP, partît de comunitât curde in Turchie), di Irfan Dundar (avocat di Abdullah Ocalan), e dal avocat sudafrican Brian Currin (che al è intervignût tant che mediatôr ancje intai conflits de Irlande dal Nord, dal Sri Lanka e dal Paîs Basc).
Il moment plui impuartant de zornade al è stât, dal sigûr, chel de leture dal document “Un prin pas pal procès democratic: principis e volontât de çampe indipendentiste basche” de bande di Jone Goirizelaia. Une leture che e je stade fate intal stes moment ancje a Altsasu, intal Paîs Basc, di passe un centenâr di rapresentants de ezkerra abertzale. Si trate di un document in siet ponts che al met lis fondis par une gnove propueste di soluzion politiche dal conflit che e fâs siei i principis di Mitchell (che pe soluzion dal conflit a previodin dome l’ûs di struments democratics e la rinuncie a doprâ la fuarce) che a vevin permetût di inviâ il procès di pâs in Irlande dal Nord.
E je une propueste significative e gnove che e varès di jessi cjapade sù, no dome dai guviers interessâts in maniere direte dal conflit, ma ancje di chei altris stâts europeans, al à comentât l’avocat Brian Currin che al à metût a disposizion la sô esperience di mediatôr internazionâl. Par Currin cumò si à di preparâ il teren par imbastî un procès politic par risolvi il conflit, cuntune tregue de bande di ETA, ma ancje cu la liberazion dai rapresentants de çampe indipendentiste basche che a son stât arestâts intant che a preparavin chest document e cu la abolizion de leç spagnole sui partîts. L’avocat sudafrican, dut câs, al à mostrât diviers dubis su la volontât reâl dal guvier spagnûl di cjapâ il troi de soluzion politiche dal conflit.
La fonde par inviâ un procès di pâs e passe pal ricognossiment dal aversari e pe eliminazion di precondizions par inviâ lis tratativis, al à dite Currin. Un tant al vâl pal Paîs Basc, ma ancje pal Kurdistan. Propit i rapresentants curdis a àn fat il pont su la situazion di repression che a son daûr a patî e sul dinei totâl de lôr esistence tant che popul de bande des autoritâts turchis. Dut câs, a àn ancje presentât i lôr indreçaments par une soluzion politiche dal conflit che e passe par un procès di autodeterminazion interne, ven a dî: ricognossiment nazionâl, plene autonomie, ma cence rivâ a di une indipendence dal Kurdistan.
Il document fat indenant de çampe indipendentiste basche a Vignesie e a Altsasu si svilupe su siet ponts che o lin chi disot a presentâ:
1. La volontât popolâr pandude par viis pacifichis e democratichis e rapresente l’unic riferiment dal procès democratic di soluzion dal conflit, sei par permeti di inviâlu e di svilupâlu pal miôr, sei par rivâ ai acuardis che a varan di jessi confermâts de citadinance. Dilunc vie di dut il procès, la çampe indipendentiste basche, cemût che a varessin di fâ ancje chei altris sogjets, si impegne a rispietâ ad in plen lis decisions che, in maniere libare, pacifiche e democratiche, a cjaparan i citadins e lis citadinis baschis.
2. L’implant juridic e politic che, in cualsisei moment, a ‘nt vignarà fûr al à di jessi il risultât de volontât popolâr e al à di garantî i dirits a ducj i citadins e a dutis lis citadinis. Lis suazis legâls in vore in chel moment no puedin pidimentâ o limitâ la volontât popolâr libare e pandude in maniere democratiche, si ben a àn di garantîle.
3. I acuardis che a vignaran fûr intal svilup dal procès democratic a varan di rispietâ e di regolâ i dirits ricognossûts sei inte Declarazion Universâl dai Dirits dal Om, intal Pat Internazionâl dai Dirits Economics, Sociâi e Culturâi e intal Pat Internazionâl dai Dirits Civîi e Politics, sei intal rest de normative internazionâl sui dirits dal om, tant individuâi che coletîfs, e tra chescj la Cjarte dai Dirits des Feminis.
4. Il dialic politic inclusîf e cun paritât di condizions al rapresente l’imprest principâl par rivâ a acuardis tra lis diviersis sensibilitâts politichis dal paîs. La çampe indipendentiste basche e declare la sô volontât plene di jessi cjapade dentri ta chest dialic.
5. Inte suaze dal procès democratic, il dialic tra lis fuarcis politichis al à di tignî di obietîf un Acuardi Politic risolutîf che al varà di jessi fat bon de citadinance. L’acuardi che al vignarà fûr nol varà dome di garantî che ducj i progjets politics a puedin jessi difindûts in condizions di paritât di oportunitâts e cence nissune forme di coercizion o di interference, ma ancje che a puedin jessi metûts in vore se chest al è il desideri pandût de maiorance de citadinance basche par mieç dai procediments legâi adats.
6. Il procès democratic al à di svilupâsi cence nissune forme di violence e cence interferencis, e dome par mieç di viis e di mieçs politics e democratics. O partìn convints che cheste strategjie politiche e permetarà pas indenant par mieç dal Procès Democratic. Il Sud Afriche e la Irlande a ‘nt son un esempli.
7. O confermìn il nestri impegn cu la propueste di Anoeta. Daûr di chê, si à di imbastî un procès di dialic e un acuardi tra i partîts, cun paritât di condizions tra lis diviersis fuarcis politichis dal paîs, che al permeti di meti sù une suaze democratiche là che ducj i citadins a puedin decidi sul lôr avignî in maniere libare e democratiche, cence nissun limit fûr che la volontât popolâr. O crodìn che chest procès al vedi di fondâsi sui principis dal senatôr Mitchell.
Di chê altre bande, si à di inviâ un procès di negoziazion jenfri ETA e il Stât spagnûl che al fronti la smilitarizazion dal paîs, la liberazion dai presonîrs e des presoniris politichis baschis, il tornâ dai esiliâts e des esiliadis, e un tratament just par dutis lis vitimis dal conflit.
Par dut chest, o confermìn la nestre posizion cence risiervis a pro di un procès politic pacific e democratic par rivâ a di une democrazie inclusive là che il popul basc, libar e cence intimidazions di sorte, al decidi in maniere libare il so avignî.
Iniziative une vore impuartante cheste sabide a Vignesie: si trate de Conference internazionâl pai procès di pâs e pe risoluzion dai conflits, inmaneade dal Centri pe pâs dal Comun di Vignesie, intune cun Krossing / Planet K, Marco Polo System, Associazione Europa Levante, e cu la colaborazion de Biblioteche Marçane. La iniziative si davuelzarà sabide ai 14 di Novembar, alì de antisale de librarie sansoviniane de Biblioteche Marçane, a tacâ des 10 di matine. Si fevelarà de esperience sudafricane e di chê irlandese, par frontâ po lis prospetivis par un procès di pâs intal Paîs Basc e in Kurdistan.
Font: Centri pe pâs dal Comun di Vignesie, 06/11/09
L’Ufici public pal euskara, cu la colaborazion di 15 mieçs di comunicazion che a doprin la lenghe basche, al à presentât la campagne informative che al puartarà indenant tai prossims mês par fâ cognossi miôr la ufierte comunicative par euskara che si cjate intes trê provinciis dal Paîs Basc setentrionâl: Lapurdi, Navare setentrionâl e Zuberoa (che si cjatin dentri dal stât francês). Al covente che i citadins che a fevelin par basc a puedin informâsi inte lôr lenghe – al à spiegât il president dal Ufici, Max Brisson – e, duncje, la stampe locâl e à une funzion une vore impuartante par permeti al euskara di vivi e di svilupâsi. La campagne, che e costarà 60 mil euros, e je stade anticipade di une azion indreçade aes impresis locâls par che a incressin la lôr presince publicitarie sui mieçs di comunicazion in lenghe basche. La iniziative e previôt manifescj e cartelons ator pai lûcs plui frecuentâts, panei sui autobus, publicitâts par radio e tes salis cinematografichis e speciâi su la stampe locâl dedicâts ai media che a doprin l’euskara. La campagne e je indreçade massime ai zovins, par chest si à decidût di sburtâ la iniziative ancje cul jutori di grups musicâi dal puest.
La Assemblee nazionâl dal Gales e à fate buine une propueste pal trasferiment di podês su la lenghe galese. Il test al à di jessi aprovât dal Parlament britanic prime di podê jentrâ in vore. Si trate dal prin pas par rivâ a di un trasferiment des competencis su la lenghe galese di Londre a Caer Dydd / Cardiff e, duncje, par imbastî une legjislazion gnove sul galês. La propueste e nas des tratativis che si son davueltis ta chescj mês tra lis delegazions dai doi guviers. Dut câs, diviers parlamentârs de maiorance a àn contestât il test finâl de propueste par vie che lu calcolin une riduzion dai podês che a varessin vût di jessi trasferîts di Londre e che a jerin dentri inte prime version dal document metude jù di un grup di vore nomenât de Assemblee dal Gales. Il ministri pal patrimoni culturâl, Alun Ffred Jones, al à rispuindût che lis competencis previodudis di cheste propueste a permetaran di rispietâ i impegns cjapâts cui eletôrs de coalizion di guvier (Laburiscj e Plaid Cymru). Dut câs, il document al è stât criticât ancje des organizazions impegnadis pai dirits linguistics dai galês.
La seste edizion dal Liet International, il plui impuartant festival musicâl european in lenghe minoritarie, e je stade vinçude inmò une volte di un grup sami (cuatri vitoriis in sîs edizions). La manifestazion si è davuelte a Ljouwert / Leeuwarden, la capitâl de Frisie. La formazion sami SomBy si è plaçade par un pêl denant dal grup sart Dr. Drer & CRC Posse, che al à vinçût il premi dal public, e dal cjantautôr furlan Lino Straulino. Ae finâl dal festival a partecipavin ancje musiciscj che a cjantavin par asturian, bas todesc, carelian, frison, gaelic scozês, irlandês, latgalian, e ocitan. La prossime edizion de manifestazion si davuelzarà a Inbhir Nis / Inverness, in Scozie. Ancje chest an il festival al à vût un grant impat mediatic cun diretis e speciâi trasmetûts de BBC, de CNN International, de radiotelevision svedese, de frisone Omrop Fryslân, de olandese Wereldomroep e di altris ancjemò.
La Academie dal Cine Catalan, intune cu la Cineteche Americane, e à inmaneât a Hollywood une manifestazion dute dedicade ae cinematografie in lenghe catalane. Intant de iniziative a son stâts proietâts undis dai miôr films produsûts par catalan ta chescj agns. L’obietîf de manifestazion al è di presentâ la ufierte cinematografiche in lenghe catalane al marcjât nordamerican, ma soredut di rivâ a otignî une partecipazion direte intal procès di selezion des candidaturis pai Oscar che i permeti di superâ i pidiments leâts ae partignince statâl.
Nassude intal 2004, la version in lenghe bretone de Wikipedia e à passât che al è pôc i 30 mil articui. Un risultât che le met al prin puest tra lis lenghis celtichis e che le svicine al grup des cincuante lenghis plui dopradis su cheste enciclopedie libare in rêt, ven a dî denant di un biel trop di lenghis di stât. Dut câs, a vuidâ il grup des lenghis minorizadis presintis su Wikipedia al è il catalan che al ocupe la posizion numar 15 cun passe 207 mil articui. In buine posizion o cjatìn po ancje il galizian e il basc.
L’esecutîf socialist, che al vuide la Comunitât Autonome Basche cuntun guvier di minorance, al à decidût une schirie di cambiaments no di pôc intai curicui educatîfs pes scuelis de infanzie, pes primariis e pes secondariis. Une des modifichis plui impuartantis e interesse l’euskara che nol sarà plui la lenghe veicolâr principâl dilunc vie dal percors educatîf. Ta cheste maniere – e spieghe la ministre pe educazion Isabel Celaá – si rivarà a di un “bilinguisim ecuilibrât” che però, intai fats, al larà a favorî il castilian. Tra lis novitâts o cjatìn ancje la proibizion di doprâ il tiermin “Euskal Herria” fûr che intai ambits culturâi e linguistics: in ducj chei altris setôrs, di fat, impen di chest non si varà di doprâ Comunitât Autonome Basche o Euskadi. Lis modifichis – e zonte la ministre pe educazion – a coventin par impedî che lis scuelis baschis a sedin “un imprest di indotrinament nazionalist”.
E va di rive sù la strade inviade dal Partît Nazionâl Scozês (SNP) par rivâ a di un referendum su la autodeterminazion de Scozie. Cun di fat, par podê imbastî la votazion e covente une leç di pueste e i indipendentiscj scozês no àn avonde vôts in Parlament par rivâ a fâle passâ. L’SNP al pues contâ su la poie dai Verts e di une deputade indipendente, ma i mancjin ancjemò un pôcs di vôts par vê la maiorance. Diviers parlamentârs liberâi democratics, si ben che contraris ae indipendence, a vevin declarât di jessi a pro dal referendum, ma daspò di une riunion a puartis sieradis che si è davuelte ai 30 di Otubar a àn vût di adatâsi ae linie decidude dal dirigjent dal partît, Tavish Scott, che al è cuintri dal vôt referendari. La maiorance dai citadins e à pandût la volontât di dî la sô sul avignî de Scozie – a àn comentât i dirigjents dal SNP – e i liberâi democratics si cjataran a paiâ la lôr decision cuant che si tornarà a votâ.
Daûr di une inchieste davuelte dal istitût YouGov, il 63% dai citadins galês al vûl che il guvier al imbastissi un referendum sul aument des competencis aministradis de Assemblee nazionâl dal Gales. In pratiche, l’obietîf al è chel di rivâ a vê i stes podês che al à za il Parlament scozês. I doi partîts che a formin la aleance di guvier – i Laburiscj e i nazionalitaris dal Plaid Cymru – a son a pro dal referendum, ma prime di inmaneâlu a vuelin vê une cierte sigurece sul so risultât positîf. In dì di vuê, il 42% dai galês al è a pro di un aument des competencis, il 38% al è cuintri e, duncje, la bataie si zuiarà sul 20% di citadins che nol à ancjemò decidût cemût che al votarà in câs di referendum.
Al è stât il Parlament de comunitât gjermanofone, la plui piçule des trê comunitâts che a formin la Belgjiche, a evitâ une gnove crisi di guvier. Cun di fat, par mieç de procedure sul cussì clamât “conflit di interès”, la Assemblee de comunitât di lenghe todescje e à rivât a rimandâ di cuatri mês il dibatiment sul avignî dal distret eletorâl di Brussel-Halle-Vilvoorde che al riscjave di fâ colâ il guvier za clopadiç de Belgjiche. Cun di fat, une des condizions fatis indenant dai partîts flamants par poiâ la riforme dal stât, al è che i citadins di lenghe francese che a vivin intes circoscrizions di Brussel che a son in teritori flamant no puedin plui votâ pai partîts valons cemût che al sucêt in dì di vuê. La propueste, dut câs, no plâs par nuie ai partîts valons e cussì, propit su chest pont, si riscjave di fâ colâ il guvier federâl. L’intervent dal Parlament de comunitât gjermanofone al à dât cuatri mês di timp par cjatâ fûr une mediazion, ma al à ancje jevât lis critichis duris dai politics flamants
L’europarlamentâr irlandese Bairbre de Brún (Sinn Féin) e je intervignude intal Parlament di Strasburc par marcâ la impuartance di rivâ a di une leç pe lenghe gaeliche ancje in Irlande dal Nord. L’intervent in aule al ven daûr di une letare indreçade al prin ministri nordirlandês e al president dal Parlament european sotscrite di un grup di deputâts di diviers paîs là che si lamentin i ritarts tal fâ buine la leç su la lenghe irlandese de bande des istituzions de Irlande dal Nord. Une leç pal gaelic – e à dite la de Brún – in plui di jessi un pas impuartant pal rispiet dai dirits di cui che lu fevele e un imprest di svilup pe lenghe, e permetarès di dispoliticizâ ancje in Irlande dal Nord la cuestion de lenghe.